7 йил аввал 1572 siyrat.uz\nБиринчи асос (масжид қуриш)\nРасулуллоҳ соллаллоҳу алайҳи васалламнинг Мадинага ҳижрат қилишлари Ер юзида илк Ислом диёри пайдо бўлишидан дарак берарди. Шунинг учун у Зоти бобаракот Мадинаи мунавварага бориб амалга оширган биринчи ишлари ана шу давлатнинг асосий тамал тошини - пойдеворини барпо қилиш бўлди. У пойдевор қуйидаги уч амалда ўз аксини топган:1 Масжид қуриш 2. Омматан, мусулмонларни, хоссатан, муҳожирлар билан ансорларни бир-бирлари билан биродарлаштириш. 3. Мусулмонлар ҳаёт низомини белгилаб берувчи ва омматан, бошқалар билан, хоссатан эса яҳудлар билан бирга бўладиган алоқаларини аниқлаб берувчи дастур битиш. Демак, сўзимизни, аввало, масжид биносидан бошлаймиз: Расулуллоҳ алайҳис-салоту вас-саломнинг туяси ансорлардан бўлган икки етим ғуломга тегишли майдонга чўкканини айтиб ўтган эдик (Асъад ибн Зурора Расулуллоҳ соллоллоҳу алайҳи васаллам Мадинага ҳижрат қилишларидан олдин ана ўша жойни намозгоҳ қилиб олиб, дўстлари билан у жойда намоз ўқир эди). Расулуллоҳ алайҳис-салоту вас-салом мазкур жойга масжид қуришга амр қилдилар. (Асъад ибн Зуроранинг) қўл остидаги ҳалиги икки ғуломни чақириб, жойнинг нархини сўрадилар. У иккови: «Сотмаймиз, балки уни Сизга ҳадя қиламиз, эй Расулуллоҳ», дейишди. У Зот эса бунга кўнмадилар ва ўн динорга сотиб олдилар. У ерда хурмо дарахтлари ва мушрикларнинг эски қабрлари бор эди. Расулуллоҳ соллоллоҳу алайхи васалламнинг буйруқлари билан қабрлар кўчирилди, дарахтлар кесилиб, қибла томонга териб қўйилди Масжид майдонининг узунлиги қибла томондан охиригача юз газ, икки ёни ҳам шунча ёки сал камроқ бўлди. Деворлари ғишт билан кўтарилди. Расулуллоҳ соллаллҳу алайҳи васаллам қурилишда ўзлари ҳам қатнашдилар - саҳобалар билан бирга тош-ғиштларни ташиб туриб, шундай дер эдилар: «Аллоҳим, фақат Охират яхшилиги яхшидир. Муҳожир ва ансорга нусрат бергин». Масжиднинг қибласи Байтул-Мақдис томон бўлди. Устунлари хурмо танасидан, шифти эса унинг шохларидан қилинди. Ери қум ва майда тошлар тўшалган ҳолатида қолдирилди. Расулуллоҳ соллаллоҳу алайҳи васалламнинг масжидларига Абу Бакр розияллоху анҳунинг халифалик даврларигача ҳеч қандай ўзгартириш ёки қўшимча киритилмади. Умар розияллоҳу анҳу ўзининг халифалик даврида унга айрим безак ва ўзгартиришларни киритди. Усмон розияллоҳу анҳу эса жуда катта ўзгартиришлар киритиб, масжиднинг деворини нақшли тош ва қусса (гипс) билан кўтарди.\nМазкур мавзудан бир неча муҳим далолатларни оламиз. Уларни қуйида қисқача келтириб ўтамиз: 1. Исломий жамиятда масжиднцнг аҳамияти. Расулуллоҳ соллаллоҳу алайҳи ва саллам Мадинаи мунавварага етиб боришлари биланоқ мустаҳкам исломий жамият барпо қилишга киришдилар. У жамият Мадина жамлаган муҳожир ва ансорлардан иборат мусулмонлардан ташкил топган эди. Бу йўлда биринчи қилган ишлари масжид бино қилиш бўлди. Табиийки, Исломий жамият барпо қилишда масжиднинг аҳамияти жуда каттадир. Чунки мусулмон жамият ўзаро бирдамликни, мустаҳкам жипсликни Ислом қонунлари, эътиқоди ва одобларидан ўрганади. Буларнинг барчаси масжид иқлимида ўз ривожини топади. Дўстлик, биродарлик муносабатларини кенгайтириш Исломнинг қонун ва одобларидандир. Бундай муносабатларни мустаҳкамлаш эса фақат масжидда амалга ошади. Чунки мусулмонлар ҳар куни бир неча марта Аллоҳнинг уйларидан бошқа бирор уйда мол-дунё ва обрў-мансабларини масжиддан ташқарига ташлаган ҳолда бир-бирлари билан кўришиб турмас эканлар,бошқа жойда масжиддагидек ўрталарида оға-инилик, биродарлик руҳи пайдо бўлиши мумкин эмас экан. 2. Балоғатга етмаган гўдак ва етим болалар билан савдо қилиш ҳукми. Баъзи фақиҳ олимлар мазкур ҳадисдан балоғатга етмаганлар билан олди-сотти қилиш дурустлигига далил оладилар. Яъни Расулуллоҳ соллаллоҳу алайҳи ва саллам хурмо ҳосили йиғиладиган шийпонни икки етим боладан баҳолашиб сотиб олдилар. Агар бундай қилиш мумкин бўлмаганида улардан сотиб олмаган бўлар эдилар, деб важ-сабаб айтадилар. Балоғатга етмаганлар билан тасарруф қилиш мумкин эмас деган фикрдаги олимлар эса (улар аксари уламоларни ташкил қилади) Аллоҳ таолонинг ушбу оятини далил қилиб келтирадилар. «Етимнинг молига то у вояга етгунича фақат энг чиройли йўл билангина яқинлашингиз! Ўлчов ва тарозини адолат билан тўла тортингиз! Биз ҳеч бир жонни тоқатидан ташқари нарсага таклиф қилмаймиз. Сўзлаганингизда (гувоҳлик берганингизда) гарчи қариндошингиз(га қарши) бўлса ҳам, адолат қилингиз! аллоҳга берган ахдингизга вафо қилингиз! Шояд эслатма (насиҳат) олурсизлар, деб (аллоҳ) сизларни мана шу нарсага буюрди» (Анъом сураси, 152-оят). Майдонни сотиб олиш ҳадиси ҳақида эса икки хил жавоб айтадилар: Биринчиси: Ибн Уяйнанинг ривоятига кўра, Пайғамбаримиз алайҳис-салоту вас-салом ўшанда мазкур икки етим болани ўз оталиғига, қарамоғига олган амакилари билан гаплашган ва майдонни ўша киши воситаси билан сотиб олганлар. Иккинчиси: Бу каби ишлар тўғрисида Расулуллоҳ соллоллоҳу алайҳи васалламда волийлик -раҳбарлик хусусиятлари бўлиб, мазкур ерни у икки боладан оддий фуқаро сифатида эмас, балки бутун мусулмонларга раҳбарлик сифати, ҳукуқи билан сотиб олдилар. 3. Эски қабрларни қазиб олишнинг ва ўша жойга тозаланиб, покиза қилингандаи сўнг масжид бино қилишнинг дурустлиги. Имом Нававий мазкур ҳадисни шарҳлар экан, шундай дейди: Бу ҳадисда қабрларни қазиб олишга ва тупроғи майитларнинг қон ва йирингларидан тозалангандан кейин у ерда намоз ўқиш дурустлигига далолат бордир. Бундан ташқари, ҳадисда майит дафн қилинган ерни агар вақф қилинмаган бўлса, сотиш мумкинлига ишора бор. Сийрат уламолари мазкур икки боланинг майдонидаги қабрлар эски ва текисланиб кетганлигини таъкидлаганлар ва шу билан бирга, қабрдаги майит жисмлари қазиб олиниб, тупроғи покланганини айтадилар. 4. Масжидни мустаҳкам қуриш ва унга нақшу зийнат беришнинг ҳукми. Уламолар масжидни мустаҳкам, кўп йилларга чидамли қилиб қуришни дуруст ва яхши деб билганлар. Улар бунга Умар ва Усмон розияллоҳу анҳумолар Пайғамбар алайҳис-салоту вас-саломнинг масжидларини қайта қурганликларини ҳамда қуйидаги оятни далил қилиб кўрсатадилар: «Аллоҳнинг масжидларини фақат Аллоҳга ва Охират Кунига иймон келтирган, намозни тўкис адо этган, закотни (ҳақдорларга) ато қилган ва ёлғиз Аллоҳдангина кўрқадиган зотларгина обод қилурлар» (Тавба сураси. 18-оят). Обод қилиш эса мустаҳкам, пухта қилиб қуриш, унга эътиборни кучайтириш билан бўлади. Масжидга нақшу зийнатлар беришга келсак, уламолар уни макруҳ санаганлар. Чунки ҳар қандай нақшу нигор масжидга кирган намозхонларнинг қалбидан хушуъни, тадаббур-тафаккурни кетказишга ва дунё гўзалликларига маҳлиё бўлишга сабаб бўлади. Ваҳоланки, масжидга киришдан мақсад дунёвий тасаввурлардан қочиш, кўнгилни унинг зебу зийнатларга қизиқишдан бўшатишдир. Имом Бухорий ўзининг «Саҳиҳи»да Умар розияллоҳу анҳудан қилган ривоят ҳам фикримизни тасдиқлайди. Умар розияллоҳу анҳу масжид қуришга буюриб шундай дедилар: «Одамларни ёмғирдан пана қилгин−у, аммо қизил-сариқ қилиб юборма, акс ҳолда инсонларни фитнага солиб қўясан». Уламолар ўртасида масжиднинг қибла томонига Қуръон оятлари ёзилиши дурустлиги ҳақида ихтилоф бор. Айтганларимиздан сизга бугунги кунда кўпчилик масжид бино қилишга алоқадор сохадаги кишилар йўл қўяётган хатолар аён бўлади. Яъни улар бор куч ва эътиборларини масжидни зийнатлашга, уни нақшу нигорлар билан безашга қаратмоқдалар. Ҳатто масжидга кирган одам Аллоҳ азза ва жаллага қуллик қилиш хокисорлигини туйиш ўрнига гўё кирганларга меъморий санъат эришган тараққиётдан ифтихор билан сўзлаётган нақш ва безакларга эътибори машғул бўлади. Яна бунинг энг ёмон натижаларидан бири, фақир-камбағаллар дунёвий орзу-ҳаваслардан қочгани жой топа олмаётган пайтда улар ўзларининг камбағалликларига масжидларда тасалли оладилар, дунё ҳавосидан чиқиб Охират иқлими ва у жойдаги фаровон ҳаётга кўтарилгандай бўлиб юпанадилар. Мана бундай масжидлардаги зебу зарлар эса уларга фақирликлари сабабли маҳрум бўлган нарсаларини камбағалликнинг тушкунликларини яна уларга эслатиб қийнаши аниқ. Афсуски, мусулмонлар Исломнинг ҳақиқатидан айрилиб, сохта, ёлғон ишларга машғул бўлиб кетишдики, ундай ишларнинг зоҳири динга ўхшаса-да, ботини дунё ва унинг ҳою ҳавасларидир.


Бола отанинг жинояти учун жавоб берадими? » Islohot.uz\nKo'rildi: 365 marta18 фев 20:37Sud-huquq\nБола отанинг жинояти учун жавоб берадими?\nДадам жиноий иш туфайли судланган. Ички ишлар органларига ишга кирмоқчиман. Мазкур ҳолатда менга бирон тўсқинлик бўлмайдими?\nОтабек МАМАРАҲИМОВ. Қашқадарё вилояти.\nТошкент шаҳар ИИББ ЙҲХБ матбуот хизмати бошлиғи, майор:\n«Ички ишлар органлари тўғрисида»ги қонунда қуйидагиларнинг мазкур тизимда хизматга қабул қилиш мумкин эмаслиги кўрсатилган. Хусусан, белгиланган тартибда муомалага лаёқатсиз ёки муомала лаёқати чекланган деб топилган, судланганлик ҳолати тугалланмаган ёки судланганлиги олиб ташланмаган фуқаро. Шунингдек, ички ишлар органларида хизматни ўташга тўсқинлик қиладиган касаллиги ёки жисмоний нуқсонлари бўлган фуқаролар. Демак, яқин қариндошининг судланганлиги фуқаронинг ички ишлар органларига хизматга киришида тўсқинлик қилмайди.\nМанба: "Маҳалладош" интернет сайти\nЯнги фармон: 2018-йил 1-июндан яна бир соҳа ҳодимларининг маошига 100 фоиз миқдорда ҳар ойлик қўшимча устама тўланади Судланганликдан ҳалос бўлишни иложи бор. Судланганликни қандай олиб ташлаш мумкин? Президент Шавкат Мирзиёев “Ўрмон тўғрисида”ги қонуннинг янги таҳририни имзолади Президентнинг виртуал қабулхонаси янгиланди Ўзбекистон Республикаси Бош прокурори ўзгарди.


Соҳада сиёсий ўзгаришлар\n27\tЯнварь 2020\n27 январь куни Ўзбекистон Республикаси Маданият вазири Озодбек Ахмадович Назарбеков вазирлик ходимлари олдида расмий Ҳукумат Раҳбари томонидан Президент фармони ўқилган ҳолда ўз лавозимларига расмий тайинланди.\nСўз аввалида, Ҳукумат Раҳбари А.Арипов Ёшлар, маданият ва спорт масалалари бўйича қўмита раиси, Олий Мажлис Сенатининг сенатори Б.Сайфуллаевни бу юксак лавозимлар, шу билан бирга, Ҳурматли Президентимиз томонидан уларга билдирилган ишонч билан қутлади.\nБ.Сайфуллаев ўз нутқида, Президентимиз билдирган ишончларига Ватанига, халқига, ишига ва уларга фидоий бўлиб ишлашларига ваъда берди.\nСўнг, бир қатор ташриф буюрганлар М.Ходжиматов, Ф.Абдухаликов, М.Йўлчиева, Ш.Тохтасимовлар Б.Сайфуллаев ва О.Назарбековни қутлаб, сўзга чиқдилар.\nВазир О.Назарбеков барчага миннатдорчилик билдирган ҳолда, устози Б.Сайфуллаевни яна бир карра қутлаб, уларни тажрибалари ва маслаҳатларига таянишини билдирди. Шунингдек, вазирлик жамоасига ўз ишончларини айтиб, соҳа ривожи учун камарбаста бўлишларини тилаб қолдилар.\nОнлайн ............... 47\nБугунги хостлар .... 822\nБарча хостлар ..... 1344199


«Юрагини ким олган бўлса ҳам омади бор экан». Мард боксчи ҳақида таъсирли ҳикоя\n«Юрагини ким олган бўлса ҳам омади...\n06.04.2018 23:52 0 2027\nФеврал ойининг охирларида англиялик 31 ёшли боксчи Скотт Уэстгарт фаолиятидаги навбатдаги жангни ўтказди. Ёш боксчи Дек Спэллмэн устидан ғалаба қозонса ўз вазнида Англия чемпионлигига даъвогар бўлиши мумкин эди...\nУэстгарт бокс билан жуда кеч, 23 ёшидан шуғуллана бошлади. Дарҳол ўз олдига иккита аниқ вазифа қўйди: профессионалга айланиш ва Англия чемпиони бўлиш. Тўрт йил ичида профессионал боксда 10 та жанг ўтказган Скотт уларнинг еттитасида ғалаба қозонди.\nСпэллмэнга қарши баҳс жуда оғир кечди: ҳар иккала боксчи ҳам оғир зарбаларни ўтказиб юборди ва бир неча бор нокдаун ҳолатига тушишди. Уэстгарт ўнинчи раундда рингга қулади. У ўнг томондан келган зарбани ўтказиб юборган эди. Чўккалаб қолган спортчи реферининг ҳисобини эшитди ва туриб жангни давом эттирди. Яна 20 сония ва жанг ниҳоясига етиши керак эди. Ниҳоят бонг чалинди, Уэстгарт ҳакмларнинг қарорига кўра ғалаба қозонди – 95:92. Бироқ кўринишидан ғалабадан хурсанд эмасдек эди. Бу ажабланарли ҳол, чунки у орзусига етишига бир қадам қолганди, холос. Скотт қўлларини юқорига кўтарди, рақибига миннатдорчилик билдирди ва интервью бериш учун рингдан пастга тушди. Унинг юзида ҳеч қандай қувонч аломати йўқ эди.\nЖурналист билан суҳбатда ҳам Скотт ўзини ғалати тутди. Қандайдир ноқулайлик юзага келаётгандек эди. Унинг сўзлари қовушмасди, худди оғир иш кунидан кейин кучли оғриқ сезаётгандек юзларини тинимсиз ишқаларди.\n«Мен боксни яхши кўраман. У билан дунё даражасидаги боксчига айланиш учун эмас, балки шунчаки роҳатланиш учун шуғулланаман. Шоу уюштирганимиздан жудаям хурсандман. Менга бокс тушиш, ютиш ёки мағлубиятга учрашдан қатъи назар залга бориб шуғулланиш ёқади».\nБу Уэстгартнинг интервьюдаги сўнгги сўзлари эди. Интервьюдан кейин Скотт кийиниш хонасига бориб, шифокорига боши оғриётганидан шикоят қилади ва ҳушидан кетади. Уни тезда госпиталга олиб кетишади.\nШоунинг қолган жанглари дарҳол бекор қилинди. Шу жамладан, «Бирмингем» ва «Халл»нинг собиқ футболчиси Кертис Вудхауснинг жанги ҳам. Шоуни бундай вазиятда давом эттиришнинг иложи йўқ эди. Скотт Уэстгарт кейинги куни Шеффилд госпиталида ўзига келмай вафот этди. Ўлимга мияга қон қуйилиши сабаб бўлган эди.\nСпортчининг онаси Ребекка Уэстгарт Англия жанубидаги Прудхо шаҳарчасидан ўғли ётган госпиталга шошилди. У Скотт билан даҳшатли воқеа содир бўлганини биларди, аммо сўнгги дақиқаларгача мўъжиза содир бўлишини кутди.\nСпортчининг вафотидан сўнг шифокорлар онага кутилмаган янгиликни айтишди: Скотт ўлимидан олдин уч марта ўз фамилиясини донорлар рўйхатига қўшган экан. Ребекка ўғли бекорга бундай қилмаганини тушунди ва унинг соғлом ички органларини бошқа инсонларга кўчириб ўтказишга рози бўлди.\n«Шифокорлар боксчининг ички органлари етти кишининг ҳаётини сақлаб қолганини эътироф этишди. У ҳаётлигида доим кучсизларнинг тарафини оларди, барчага бирдай ёрдам берарди. У шунчалик меҳрибон, бахтли ва довюрак эдики, ўлимидан сўнг ҳам шу ишини давом эттирди. Одамлар фақатгина боксчи Уэстгартни эмас, балки ажойиб инсонни эслаб юришларини хоҳлайман, – дейди онаси. – Скотт биринчи маошидан менга магнитофон сотиб олган эди. У доимо мени хурсанд қилишга интиларди. Мен уни бошқа кўра олмаслигимга ишона олмаяпман».\nФожиадан икки ҳафта ўтиб, «GoFundMe» хайрия акциясида кўнгиллилар Уэстгарт оиласига 9 минг фунт стерлингдан ортиқроқ эҳсон қилишди. Бироқ боксчининг онаси пул ҳақида ўйлагани йўқ. У ўғли ўлимидан кейин ҳам кимларгадир ёрдам бераётгинидан хурсанд.\n«Госпиталга келгач, уни ўпдим ва қўлимни юрагига қўйдим. У жуда кучли эди. Ҳозир ҳам ўйлаяпман: унинг юрагини ким олган бўлса ҳам омади келган».\nДонкастердаги фожиадан сўнг боксни умуман тақиқлаш ёки спортчилар хавфсизлигини кучайтириш масаласи кўтариб чиқилди. Боксчининг онаси эса, жудолик қанчалик оғир бўлмасин, ҳар қандай тақиқ ва чекловларга қаршилигини билдирди.\n«Бу спорт ёшлар учун кўп нарсани англатади. Бокс уларни тўғри йўлда ушлаб туради. Ишончим комил, Скотт ҳам худди шундай ўйларди».\nАнглия боксчи Скотт\nХориж 28/10, 09:28\nХориж 31/08, 09:24\nСобиқ жаҳон чемпиони зўравонлик учун ҳибсга олинди\nХориж 12/08, 18:25\nМанчестер шаҳрида қуролли ҳужум: 10 киши яраланди


Эксперт коронавирусга қарши вакцина кучи фақат бир неча йилга етиши мумкинлиги ҳақида гапирди - Zamin.uz\nҲар бир неча йилда бир марта коронавирусга қарши эмланишга тўғри келиши мумкин. Бу ҳақда Россия Соғлиқни сақлаш вазирлигининг Эпидемиология ва микробиология миллий тадқиқот маркази директори Александр Гинзбургга таяниб ТАСС агентлиги хабар бермоқда.\nУнинг сўзларига кўра, грипп вакцинаси тез-тез ўзгариб туриши каби, эҳтимол коронавирусга қарши вакцинанинг антиганик таркибига ҳам ўзгартириш киритиш керак бўлади. Шу билан бирга, Гинзбург касалликнинг ривожланиши мониторинг қилинаётган қисқа кузатув даврида ушбу вирус ўз тузилишини кучли равишда ўзгартириши ҳақида ҳеч қандай далил топилмаганини таъкидлаган.\nАввалроқ, Гинзбург коронавирусга қарши эмлаш тақиқланган асосий ҳолатларни санаб ўтган эди. Унинг сўзларига кўра, вакцина иммунитет тизимининг оғир сурункали касалликлари бўлган одамлар учун мос эмас. Аутоиммун касалликлари бўлган беморларни эмлаш хавфсиз ҳисобланмайди, чунки бу сурункали касаллик кучайишига олиб келиши мумкин.\nвакцина коронавирус “Замин” янгиликларини “Facebook”да кузатиб боринг


Улуғ шоиримизнинг олам, ҳаёт, инсон ва умр мазмуни хусусида ҳам теран мулоҳазалари бор. Улар ҳақида “Хамса”да атрофлича фикр юритилган.\nКим учундир фаровон ва тўкис ҳаёт — умр мазмуни. Бошқа биров учун ҳисобсиз мол-мулк — бош мақсад. Кимларгадир соғ-саломат, тинч-осойишта умргузаронлик етарли. Ҳамма ўзича ҳақ. Аммо Навоий хулосалари қандай? Навоий кўп ўринларда умрнинг ўткинчилигига эътибор қаратади:\nЭй кўнгул, боқмағил жаҳон ишига,\nКим жаҳон қилмади вафо кишига.\nХўш, шоир нима учун дунёнинг ўткинчилигини бот-бот эътироф этади? Бу тушкунлик, ҳаётга кўнгил қўймасликка чақириқми? Йўқ, Навоийнинг нияти бошқача. Унинг фикрича, олам гултожи инсон ҳисобланар экан, тирикликни ғанимат билиш, ҳаётни мазмунли ўтказиш айни муддаодир. Шоир бу ҳақда ёзади:\nFанимат тутоли бу дам, эй рафиқ!\nНавоий талқинича, инсонийликнинг, яшашдан мақсаднинг муҳим шартлари бор. Шоир тасвирича, яхши ном қолдириш, эзгу ишлари, сўзу амаллари билан эл кўнглидан жой олиш — умр мазмуни. Олам бевафо, умр бебақо, тириклик абас экан, ҳар бир киши фақат яхши ном қолдиришга ҳаракат қилиши зарур:\nМинг йил уммид эрурки қилғайсен,\nЯхши от-ўқ жаҳонга солғайсен.\nНавоийнинг “Фарҳод ва Ширин” асаридан олинган мана бу байти ҳар бир ўқувчига умр мазмуни, тириклик ва ҳаёт мақсадини англатиб тургандек бўлади:\nҚаю фанким шуруъ этмаклик анда,\nКишидин яхши от қолғай жаҳонда.\nНавоий давлат педагогика институти доценти.\nМазкур рукндаги бошқа мақолалар: « «Ўз замонидан ҳозирга қадар махсус ва машҳуд»\tМиллий рақс нафосати »


Месси яна кетмоқчими? Бу ҳақда нималар маълум – Дарё уз Янгиликлар\nГлавная / Спорт / Месси яна кетмоқчими? Бу ҳақда нималар маълум\nAkbar 05.07.2020\tСпорт Comments Off on Месси яна кетмоқчими? Бу ҳақда нималар маълум 8 Показы\nИккинчи можаро — коронавирус пандемияси даврида клубда маошлар қисқартирилиши ортидан юзага келган вазият билан боғлиқ. «Барселона» Испания ҳукуматига ERTE’дан фойдаланиш бўйича мурожаат қилди — махсус схемага кўра, компанияларга маълум вақтга меҳнат шартномаларини тўхтатишга ёки иш кунларини қисқартиришга рухсат берилади. Бу эса клубнинг 1500 ходимини шок ҳолатга туширди – улар учун бу кутилмаган қарор бўлди. Худди шу вақтда маҳаллий матбуотда айрим футболчилар маоши камайишига рози бўлмагани ҳақида инсайдлар пайдо бўлди.\nАгар жазо ўз кучида қолса, саволлар туғилади: Месси Пепни қанчалик ҳурмат қилмасин, нега Чемпионлар клубида ўйнамайдиган клубга ўтиши керак? Қолаверса, бундай вазиятда мураббийнинг ҳам клубдаги келажаги туманли бўлиб қолади: испаниялик мутахассиснинг «Сити» билан шартномаси 2021 йил ёзигача тузилган ва ҳозирча янги шартнома ҳақида гап бўлгани йўқ. Бундан ташқари, ҳозирги келишувда Гвардиола шу ёздаёқ кетишига имкон берадиган пункт мавжуд. Мураббийнинг сўнгги интервьюларидан хулоса қилинса, кўп нарса суд қарорига боғлиқ.\n2015 йил январида газеталар Месси ва клуб бош мураббийи Луис Энрике ўртасидаги жиддий можаро ҳақидаги сарлавҳаларга тўла бўлганди. Фитналар, можаролар, муносабатларга ойдинлик киритиш. Аргентиналик футболчи бошқа клублар мухлисига айланди, ижтимоий тармоқларда бошқа клубларнинг аккаунтларига аъзо бўлди. Лео кетиши аниқдек эди. Кўк-анорранглиларнинг мухлисларига ачиниб қарай бошлашди…\nМадриддаги AS нашри «Манчестер Сити» Мессининг трансфери учун 400 миллион евро тўлашга тайёрлиги ҳақида ёзди. 2017 йил ёзида рақамлар камтарроқ эди – 300 миллион.\nПред. Навоий кўчанинг Лабзакдан Сақичмонгача бўлган қисмида таъмирлаш ишлари амалга оширилади\nСледующая БААда янги ҳукумат шакллантирилди\nКўк-анорранглилар мавсумни «Вильярреал»га қарши ўйиндаги ёрқин ғалаба билан бошлашди (4:0). Фото: Reuters Испания чемпионати. Примеро. …


Рус давлати нега Исломни танламаган? - Zamin.uz\nРоссиянинг марказий телеканларидан бири “Первый”да мамлакатда 12 июнь – “Россия куни” байрами нишонланган санада намойиш этилган “Князь Владимир - Рус давлати чўқинтирувчиси” фильмида Қадимги Рус давлати эътиқодининг айнан нима сабабдан юнон талқинидаги провославлик томон юз бургани борасида ҳикоя қилинади. Azon.uz нашри бунга эътибор қаратди.\n“Ўзларингиз Худо томонидан рад этилиб, ер юзининг турли нуқталарига сочилиб кетган ҳолингизда халқимни нимага ҳам даъват этардингиз. Ёки бизларгаям шуни истайсизми? Сизнинг давлатингиз вайрон этилиб, пароканда бўлмишдир. Ёки бизнинг ҳисобимиздан уни тиклашни истайсизми”.\n“Русда ичкилик анъанаси бор – бусиз ҳаёт кечира олмаймиз”.\nРус одатига кўра князь дастурхонида маслакдошлар жам бўлишарди. Ҳозир ҳам аксарият ҳолларда бўлганидек, тушлик столи атрофида муҳим сиёсий қарорлар қабул қилинар ва бу давлат бошқарувининг бир қисми ўлароқ кўрилган. Ҳукмдорнинг ўз аъёнлари билан ичишдан бош тортиши, ҳукуматдан бош тортиш сифатида баҳоланган. Князь ўз аъёнларига қай даражада боғланган бўлса, улар ҳам князга шу қадар боғлиқ эди. “Замин” янгиликларини “Одноклассники”да кузатиб боринг\nРоссияда Владимир Путинга «қабртоши» қўйган шахс қўлга олинди\n12-03-2019, 15:52, Дунё\n2-01-2019, 10:18, Дунё\nЕвропанинг жами 20 та давлати Россия дипломатларини чиқариб юборишга чоғланди\n25-03-2018, 11:01, Дунё\n29-11-2017, 16:03, Дунё\n16-04-2015, 14:12, Дунё\n30-11-2014, 21:31, Дунё\nКеча, 00:13, Жамият


Ўз жонига қасд қилиш – қазои қадарга исёндир — KUKALDOSH.UZ\nАллоҳ таоло барча махлуқотлари ичида инсонни азиз, мукаррам, мукаммал ва афзал суратда яратган. Ҳақ таоло Қуръони каримда инсонга жуда кўп неъматлар ато этганини, унга покиза нарсалардан ризқ-рўз қилиб берганини эслатиб айтади: “Дарҳақиқат, (Биз) Одам фарзандларини (азиз ва) мукаррам қилдик ва уларни қуруқлик ҳамда денгизда (от-улов ва кемаларга) миндириб қўйдик. Уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик”.\nОятда инсоннинг қадр-қиммати нечоғлик улуғ экани, унинг барча жонзотлардан афзаллиги баён қилинган. Парвардигор бизга шунчалик мурувват кўрсатган экан, биз инсоният аҳли шунга мос равишда ҳаёт кечирмоғимиз даркор. Инсонга берилган ҳаёт, умр – энг катта омонатдир. Инсон бу омонатга хиёнат қилса, ўзини ҳалокат домига ташлаган бўлади. Бу эса Аллоҳ таолонинг иродасига зид амал бўлиб, у қаттиқ қоралангандир.\nИнсонга ҳаёт неъматини Аллоҳ таоло ато қилди, унинг ҳаётини фақат Ўзигина олишга ҳақлидир. Ҳаттоки, яшаш ҳуқуқи берилган киши ўз ҳаётига ўзи суиқасд қила олмайди. Ислом динида бировни ўлдириш қанчалик гуноҳ бўлса, ўзини ўзи ўлдириш ҳам шунчалик оғир маъсият саналади. Пайғамбар с.а.в. ҳам ўзларининг ҳадиси муборакларида ўз-ўзини ўлдириш – худкушлик ҳаром эканлиги, бундай ишни қилганлар учун охиратда қаттиқ азоблар борлиги ҳақида айтиб ўтганлар.\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: «Ким жонига қасд қилиб ўткир тиғли нарса билан ўзини ўлдирса, жаҳаннам оловида қорнига ўша ўткир тиғни ушлаб абадул-абад санчаверади. Ким заҳар ичиб ўз жонига қасд қилса, жаҳаннам оловида абадул-абад ўша заҳарни ютади. Ким тоғдан ўзини ташлаб ўз жонига қасд қилса, жаҳаннам оловига абадул-абад ўзини улоқтиради», дедилар” (Имом Бухорий ривояти)\nАфсуски, ҳозирги кунимизда баъзи замондошларимизга сабру матонат етишмай, ўз жонларига қасд қилаётганларининг гувоҳи бўлиб турибмиз. Бу ҳолат Аллоҳ таоло берган ҳаёт – умр деб аталган неъматга ношукурлик оқибатидир. Бу мудҳиш ҳодисалар қазои қадар тушунчаларини билмаслик, тақдирга рози бўлмаслик, Ҳақ таолонинг амрига қарши чиқишлик натижасида юз беради. Ислом илмидан етарли хабари бўлмаган иймони заиф кимсалар турмуш қийинчиликларига, бошга тушган турли хилдаги мусибатларга, баъзи ғийбатчи, туҳматчи кимсаларнинг миш-мишларига сабр қилмай, охирги чора сифатида ўз жонларига қасд қилиб, Аллоҳ таоло ато қилган ҳаёт нурини бевақт ўчиришга, икки дунёда абадий лаънатга ва дўзах азобига дучор бўлишдек оғир гуноҳ қилишга ўтмоқдалар. Аллоҳ таоло сабр қилган бандасига неъматини зиёда қилиб беришини, акс ҳолда ношукурлик қилувчилар учун азоби қаттиқ эканлигини баён қилиб: “Қасамки, агар (берган неъматларимга) шукр қилсангиз, албатта, (уларни янада) зиёда қилурман. Борди-ю, ношукрчилик қилсангиз, албатта, азобим (ҳам) жуда қаттиқдир”(Иброҳим сураси, 7—оят) деб огоҳлантиради.\nХоҳ эркак ва хоҳ аёл бўлсин шундай тўкин, тинч ва фаровон замонда яшаётгани учун Аллоҳ таолога шукр қилиши лозим. Ҳар қандай ижтимоий ва иқтисодий муаммоларни сабр-қаноат, чиройли тадбир, маслаҳат ва машварат билан ҳал қилса бўлади. Аммо сабрсизлик натижасида ношукурлик қилинса, оқибати хайрли бўлмайди. Ёки бўлмаса, айрим иродаси бўш кишилар ичкилик ва гиёҳвандликка берилиб, бебаҳо умрларини хазон қиладилар. Бундай кимсалар ушбу нарсалар динимизда ҳаром саналишини билмайдилар, ёки билиб туриб нафсларининг амрига қулоқ солиб, ўзларини абгор қиладилар. Ҳақ субҳанаҳу ва таоло бу ҳақда барчамизни огоҳлантириб, айтади: “…Ўз қўлларингиз билан ўзларингизни ҳалокатга ташламангиз!..” (Бақара сураси, 195— оят)\nЭнг ачинарлиси, ўзини турли йўллар билан ўлдириш – худкушлик ҳозирги вақтда баъзи бир мутаассиб тоифалар орасида одат тусига айланиб қолмоқда. Дунёда рўй бераётган ҳодисаларни, танасига портловчи моддаларни боғлаб, жамоат жойларида ўзларини портлатиб юбораётган кимсалар тўғрисида эшитяпмиз. Бундай аянчли ҳолатни “шаҳидлик мақоми” деб баҳолаётган кишилар ана шу мудҳиш жиноятларнинг сабабчиларидир. Ҳолбуки, ўз-ўзини ўлдириш – ҳудкушлик шаҳидлик эмас, балки жаҳолат ва қабоҳатдир. Ўзларини портлатаётган кимсалар гуноҳи азимга қўл урмоқдалар, қанчадан-қанча одамларнинг ўлимига, болаларнинг етим қолишига, ота-оналарнинг фарзанд доғида куйишларига сабабчи бўлмоқдалар. Бугунги кунда ўзларини гўёки мусулмонлардек тутиб, одамларни исломга даъват қилиб юрган, асл ниятлари эса, терроризм ва ноҳақ одам ўлдириш бўлган манфурларни бутун дунё қораламоқда. Улар мақсадларини амалга ошириш учун диний илми етарли бўлмаган, ғўр ёшлар онгига ўз ғояларини сингдириш йўлида барча имкониятлардан, шу жумладан, интернет сайтларидан фойдаланмоқдалар. Ёшларимизнинг мана шундай қора ниятли кишиларнинг таъсир доирасига тушиб қолмасликлари учун ҳар бир ота-она ўз фарзандига, устоз ўз шогирдига, ёши улуғ отахонлар маҳалладаги ўғил-қизларга ҳамиша кўз-қулоқ бўлиб, гўзал тарбия берган ҳолда насиҳат қилишлари лозим. Зеро, Пайғамбар соллаллоҳу алайҳи васаллам айтганларидек, “Дин –насиҳатдир”, вақт борида бу муаммоларнинг муолажасига киришмоғимиз керакки, касални даволагандан кўра, унинг олдини олган афзал. Мана шундагина кўнгилсиз воқеаларнинг олди олинади, ҳаётимиз гўзал, фарзандларимиз эса салоҳиятли бўлади.


Флексография ускунаси - UZCHINATRADE.COM\nФлексография турли материалларга чоп этишнинг энг оммалашган усулларидан бири ҳисобланади. Полиэтилен пакетларга чиройли логотипларни чоп этиш ёки қадоққа хусусий тасвирни тушириш учун флексография машинаси қўлланилади. Флексография тез қурийдиган бўёқлар ёрдамида тасвирни жадаллик билан босиш хусусияти билан ажралиб туради. Босма эни ва ранглар миқдори ушбу станокларнинг асосий фарқларидандир. Икки рангли флексография машинаси полиэтилен, целлофан, полипропилен пакетлар, рулондаги қоғозлар каби қадоқларга контентни чоп этишга мўлжалланган. Қоғоздан қилинган қадоқ пакетлар, пакет-майкалар, тешик тутқичли пакетлар, кийим пакетлари ва бошқа шу каби материлалларга контентни чоп этиш учун бағоятда мос келади.\nРулоннинг максимал эни: 600 мм\nБосманинг максимал эни:560 мм\nСиёҳни босиш цикли: 191 – 914мм\nУзунликдаги хато: ±1мм\nРулоннинг максимал диаметри: 450мм\nБосиш тезлиги : 5-50м./дақ.\nОнлайн сўров Флексография ускунаси


Беш "Қават" ли кўл | Megadunyo.UZ\nАвтор: admin 0 Комментариев водород, кислородсиз, кўл, олтингугурт, қават\nЕр шарида ўзининг ажойиб хусусиятлари билан кишиларни ҳайратда қолдирадиган кўллар кўп.\nЛекин уларнинг ҳеч бири Могильное кўлининг ажойиб хусусиятларига эга эмас. Могильное беш “Қават “ли кўл. У Баренц денгизининг Мурманск соҳилларида, Кола қўлтиғига кираверишда унча катта бўлмаган Кильдин оролида жойлашган.\nРус олимларининг Кильдин оролида олиб борган кўп йиллик кузатишлари натижасида кўлнинг кўпгина сирлари очилди.\n1-қават энг пастки қават – “ертўла” даги сув олтингугурт водороди билан тўйинган бўлиб, бу қаватда кислородсиз яшайдиган бактерияларни ҳисобга олмаганда ҳаёт йўқ.\n2-қават – кўл остидан чиқаётган олтингугурт водородини ютадиган қават келади. Бу қаватда нарпур бактериялари яшайди. Улар “ертула”дан кўтарилаётган олтингугурт водородни ютиб қалқон вазифасини ўтайдилар. Агар бу бактериялар бўлмаганда эди, олтингугурт водороди юқорига кўтарилиб, кўлнинг юқори катламларидаги сувни ҳам ичиб бўлмайдиган ҳол вужудга келарди.\n3-қават – суви тоза ва денгиз суви каби шўр бўлиб, бу ерда сув ўтлари, денгиз юлдузлари, антиния, турли балиқлар ва бошқа денгиз мавжудотлари яшайди. Бу қаватнинг “асир”лари кўл шароитига мослашиб, Баренц денгизида эса 30 сантиметрга боради. Треска балиғи ўзининг кичиклиги ва ола – чипорлиги билан Баренц денгизидаги грескадан фарқ қилади.\n4-кават қисман шурланган бўлиб, бу ерда чучук сувда ва денгиз сувида яшовчи медузалар, қисқичбақасимонлар балиқлар ва бошқа мавжудотлар яшайди.\n5-қават – Кўлнинг юқориги, 5 метр чамасидаги чучук сувда учрайдиган балиқлар, жониворлар кун кечиради. 5- ва 4- қаватлар ўртасида бошқа қаватлардагидеқ қатьий чегара йук.\nЭҳтимол, ўқувчиларни бу ажойиб табиат ҳодисасининг ҳосил бўлиш тарихи қизиқтирса керак. Кўлда кўп йиллик текширишлар олиб борган олимларнинг фикрича бу релиект (қолдиқ) кўллар типига кириб, бир вақтлар Кильдин ороли ўрнини қоплаб турган денгизнинг қолдиғи. Узоқ, ўтмишда денгиз оролдан чекиниб, хозирги кўлнинг ўрнида денгиз кўлтиғи хосил бўлган. Унинг суви шўр бўлиб, денгиз жониворларигина яшар эди. Орол кўтарилиши билан бирга қўлтиқ билан денгиз ўртасидаги бироз саёзлана борган ва охирги денгиз билан алоқа бўлиниб қўлтик кўлга айланган. Қўлтиқнинг денгиз билан алоқаси бўлиниб қолгач, кўлга қуйилувчи дарёлар суви юзасини чуқурлаштиради. Сув кўтарилиши вақтида қум- шағалли марза орқали шўр сувли қатлам рўпарасидан денгиз суви доимо кўлга сизади; сув қайтганда, яъни кўл суви денгиздан юқори бўлса, сув денгизга оқади. Маълумки, колдиқ кўллар ё қуриб қолиши, ё чучуклангуви, ё шўрланиши керак.\nМогильное кўлида уларни ҳеч қайсиси рўй бермаган. Кўл узоқ асрлардан бери ўзгармас бўлиб келмокда. XVI асрда голланд денгизчилари Ҳиндистонга борадиган қисқа йўлни ахтариб юрган вақтларда Кильдин оролига тушиб, кўлни харитага туширгандан бери, ҳозирга қадар кўлнинг қиёфаси ўзгаргани йук.\nМарзадан доим шўр денгиз суви сизиб ўтиб турганлиги туфайли, 3-қават “аҳолиси” доимо янгиланмокда. Агар бундай бўлмаганда эди кўл “ахолиси” аллақачонлар қирилиб кетган бўлар эди. Кўл сувининг қаватлар бўйича жойланиши сувнинг ҳеч вақт алмашмай туриши натижасидир.


Украина Президенти Виктор Юшченко тарафдорлари Юшченконинг ўтган йилги сайлов олди кампаниясига Россиялик магнат Борис Березовский ҳомийлик қилганлигини инкор этди.\nЮшченко маъмуриятининг раҳбари Олег Рибанчук, Юшченко ҳам, ўзи ҳам ҳеч қачон Березовский билан таниш бўлмаганини таъкидлади.\nУкраина ҳукуматидаги бошқа расмийлар мазкур баёнотни сиёсий иғво дея баҳолади.\nАдлия вазири вазифасини вақтинча бажарувчи Роман Зварих, Юшченкога нисбатан айтилган бу тахминлар, ҳатто тўғри бўлиб чиққан ҳолда ҳам, импичментга, яъни презиеднтнинг истеъфосига сабаб бўлиши мумкин эмаслигини баён қилди.\n“Импичмент сўзи сиёсий атама эмас ва президент ўзининг сиёсий ҳаракати учун импичмент объекти бўла олмайди. Импичмент жараёнини бошлашга фақатгина жиноят сабаб бўлиши мумкин. Агар импичментга сабаб бўладиган жиноят таркиби ҳақида гапирадиган бўлсангиз, марҳамат қилиб, жиноят кодексидаги аниқ моддани кўрсатинг.”\nБерезовский Юшченконинг сайлов олди кампаниясига ҳомийлик қилгани ҳақидаги айбловларни чоршанба куни Украинанинг биринчи президенти, ҳозирда парламент аъзоси бўлмиш Леонид Кравчук илгари сурди. У Березовскийнинг Юшченкога сайлов олди кампанияси учун камида 15 миллион доллар пул берганини тасдиқловчи маълумотлар борлигини таъкидлади. Агар бу тасдиқланса Юшченко истеъфога чиқиши керак, деди Кравчук.\nБерезовский Россия ҳукумати томонидан қаллобликда айбланиб қидирилмоқда.


Super poultry feed МЧЖ\nТошкент туманлараро иқтисодий судининг 2019 йил 8 августдаги 4-1001-1916/16559-ҳал қилув қарорига асосан, Тошкент шаҳри, Яккасарой тумани “Super poultry feed” МЧЖ соддалаштирилган таомил бўйича банкрот деб эълон қилиниб тугатишга доир иш юритув бошланган. Тугатиш бошқарувчиси этиб 3-тоифали суд бошқарувчиси Х.Т.Тешабоев тайинланган.\nШу суднинг 2020 йил 10 февралдаги 4-1001-1916/16559-ажрими билан “Super poultry feed” МЧЖга нисбатан банкротликнинг соддалаштирилган таомили бекор қилиниб, умумий таомилга ўтказилган. Кредиторларнинг йиғилиши 2020 йил 26 март куни соат 11.00 да Яккасарой тумани ДСИ биносида ўтказилади. (Манзил: Тошкент шаҳри, Яккасарой тумани, Фарҳод кўчаси, 6-а уй).\n1. Тугатиш бошқарувчисининг ҳисоботи.\n2. Кредиторлар реестрини тасдиқлаш.\n3. Тугатиш режаси, штатлар жадвали ва харажатлар сметасини тасдиқлаш.\n4. Тугатиш бошқарувчисининг иш ҳақи миқдорини тасдиқлаш.\nКредиторларни қайд этиш йиғилиш бошланишидан 30 минут олдин бошланиб, йиғилиш бошланишидан 5 минут олдин тўхтатилади.\nКредиторлар талаблари эълон чиққан кундан бошлаб бир ой муддат ичида қабул қилинади.\nУшбу йиғилишга кредиторлар ўзининг шахсини тасдиқловчи ҳужжат билан ёки унинг вакили ваколатини белгиловчи ишончнома ҳамда кредиторлик қарздорликни тасдиқловчи ҳужжатлар билан қатнашишлари мумкин.\nМаълумот учун телефон: (+998 97) 581-71-37.


Зайдул Хойрнинг ибратли ҳаёти... | Azon.uz - Ахборот-таҳлилий портал\n1197 19:06 29.07.2020\nОдамлар гўё конга ўхшайдилар. Уларнинг жоҳилиятдаги яхшилари, агар динни тўғри тушунсалар, Исломда ҳам яхши инсон бўладилар. Эътиборингизга содиқ саҳобалардан бирининг ҳаётидан икки лавҳани ҳавола қиламиз. Aввалги манзарани жоҳилият қўли чизган бўлса, кейингиси Ислом "бармоқ"лари ила вужудга келган. Бу саҳобийни жоҳилият одамлари "Зайдул Хойл" (Отларнинг Зайди) деб аташарди. Расулуллоҳ соллаллоҳу алайҳи ва саллам уни "Зайдул Хойр" (Яхшилик Зайди) деб номладилар.\nБиринчи воқеа адабиёт китобларида мавжуд. Aш-Шайбоний бану Омир қабиласидан бўлган бир шайх тилидан ҳикоя қилади:\n— Бир йили юртимизда қаттиқ қурғоқчилик бўлди. Экин-тикин қуриб-қовжираб, чорвалар қирилиб кетди. Очарчилик оммавий тус олди. Қабиладошларимиздан бир киши оиласи билан Ҳийрага (Ироқдаги Нажаф ва Кўфа ўртасидаги шаҳар) кўчиб кетди. Шаҳарга кириб келгач, хотин бола-чақасига:\n— Мени шу ерла кутинг. Қайтгунимча ҳеч қаёққа жилманг, — деб тайинлади. Ўзи эса ёки оиласига озиқ-овқат топиб келишга, ёки шу йўлда ўлиб кетишга аҳд қилди. Сўнг қолган-қутган нон бурдаларидан олиб, шаҳардан чиқиб кетди. Кун бўйи йўл юриб, қоронғу тушганда бир чайлага кўзи тушди. Чайланинг ёнида той боғланиб турарди. Киши ўзича "Бу менинг биринчи ўлжам", деб қўйди. Секин бориб, арқонни еча бошлади. Тойни энди минмоқчи бўлиб турганда, "Унга тегма, жонингдан умидинг бўлса, туёғингни шиқиллат", деган йўғон овозни эшитди. Ўтакаси ёрилаёзган киши жуфтакни ростлаб қолди.\nМусофир етти кун йўл юриб, қуёш ботар замон каттакон мароҳни (туялар турадигаи жой) ва унинг ёнида бу ерда яшовчилар бой-бадавлат эканини кўрсатиб турувчи гумбазли чодирни рўпарасидан чиқди. У "Мароҳда туя, чодирда одам бўлиши керак", деб фикр юритди. Aста келиб, чодир ичига мўралади.\nИчкарида мункиллаган чол ўтирарди. Мусофир сездирмасдан бир четга яшириниб олди. Қуёш ботиб, озгина вақт ўтгандан сўнг оёқлари узун, зотдор отга минган, қадди қомати келишган, басавлат бир чавандоз икки хизматкори билан туялар уюрини ҳайдаб келди. Юзтача туяни орқасидан эргаштириб келаётган улкан серка нортуз мароҳга кириб чўкди. Қолган туялар ҳам унинг атрофига чўкишди. Шунда отлиқ хизматкорларидан бирига:\n— Aнавини соғиб, сутини шайхга олиб кир, — деб семиз туяга ишора қилди.\nХизматкор чодирга бир коса тўла сут соғиб кирди. Идишни шайхнинг олдига қўйиб, ўзи ташқарига чиқиб кетди. Мўйсафид сутдан номигагина бир-икки ҳўплам ютган бўлди-да, косани нарироққа суриб қўйди. Мусофир айтади:\n— Мен шарпа чиқармасдан эмаклаб бордим. Косани қўлимга олиб, бир кўтаришда бўшатдим ва яна қайтиб жойимга яшириниб олдим. Чолдан хабар олишга кирган хизматкор косани бўш ҳолда кўриб, отлиққа бориб:\n— Эй хожам, у киши сутни охиригача ичибдилар, - деб суюнчилади.\nЧавандоз хурсанд бўлиб кетди. Яна бир туяни соғиб киришликка буюрди. Хизматкор хўжайинининг айтганини қулоқ қоқмай бажарди. Чол бу сафар ҳам косага шупчаки лабини тегизиб қўйди. Мен бундан ўзимда йўқ хурсанд, сутни хўпладим, аммо отлиқнинг кўнглида шубҳа туғдириб қўймай деб охиригача ичмадим.\nЧавандоз иккинчи хизматкорига қўй сўйишни буюрди. Янги сўйилган қўй гўштидан таом ҳозирланди. Отлиқ ўз қўли билан қарияни тўйгунча овқатлантирди. Сўнг ўзи ва хизматкорлари таомланишди. Бироз ўтгач, ҳаммалари тўшакка чўзилиб, пинакка кетишди. Aтрофни хуррак товуши тутди. Шунда мен ташқарига чиқиб, тўғри мароҳга бордим. Серка туянинг арқонини ечиб, миниб олдимда, йўлга солдим. Бутун уюр ўрнидан қўзғалди. Тун бўйи тўхтамасдан юрдим. Тонг отгач, атрофни диққат билан кузатдим. Ҳеч ким қувиб келмаётганига ишонч ҳосил қилгач, сайрда давом этдим.\nҚуёш анча тепага кўтарилган чошгоҳ маҳалида орқа тарафда бир қора нуқта кўзга чалинди. Нуқта тобора яқинлашиб келди. Олдинига у отлиқ экани, кейин ўша отлиқ туяларини қидириб келаётган кечаги чавандоз экани маълум бўлди. Мен дарҳол серкани боғладим. Садоқдам ўқ чиқариб, камонга жойладим. Ўзим туянинг олдига ўтиб, жанговар ҳолатни қабул қилдим. Чавандоз нарироқда тўхтади ва баланд овоз билан:\n— Туяларни қайтариб бер, — деди.\n— Йўқ, — дедим мен, — Ҳийрада оч-наҳор гўдакларим қолган. Мен уларга ё егулик олиб боришга, ё шу кўйда ўлиб кетишга аҳд қилганман.\n— Унда ўзингни ўлдим деб ҳисоблайвер... Туяларни қайтар, шўринг қурғур.\n— Йўқ, асло...\n— Сен жуда осмонда юрибсан-ку!\nТуянинг жиловида учта ҳалқа бор эди. Чавандоз шулардан қайси бирини аниқ пойлаб беришини хоҳлашимни сўради. Мен ўртадаги ҳалқага ишора қилдим. Унинг камондан узган ўқи ҳалқанинг четига ҳам тегмасдан шипиллаб ўтиб кетди. Худди қўл билан ўтказиб юборгандай... Кейин тепадаги ва пастдаги ҳалқаларни ҳам аниқ нишонга олди...\nҒалаба қозонишимга ҳеч қандай имкониятим йўқлигини кўргач, ўқимни қайта садоққа солдим ва ўзимни ғолиб ихтиёрига таслим этдим. У келиб, қиличимни ва камонимни олди. Туяга миниб, орқасига мингашишни буюрди. Йўл-йўлакай сўради:\n— Сени нима қилишимни биласанми?\n— Йўқ, лекин ҳар ҳолда яхшилик қилмасанг керак, — жавоб бердим мен.\n— Кечаги қилмишим учун. Сенга кўп ташвиш туғдирдим. Мана энди Aллоҳ мени сенинг қўлингга топшириб қўйди.\n— Наҳотки мен сенга ёмонлик қилсам?! Ҳолбуки сен Муҳалҳил (чавандознинг отаси) билан бир хонада ҳамроҳ бўлдинг, бир косада таомландинг, ҳамтовоқ бўлдинг.\nМуҳалҳил исмини эшитиб сўрадим:\n— Сен Зайдул Хойлмисан?\n— Унда менга мурувват кўрсат.\n— Ташвишланма, — деди у, — Худо ҳақи, агар туялар меники бўлганда эди, ҳаммасини сенга бериб юборардим, лекин улар оналаримдан бирига тегишли. Сен ҳозирча бизникида яшаб тур. Мен яқинда ғорат (бошқа қабилаларни талон-тарож қилиш) қилмоқчиман. Ўшанда ул-бул ўлжа қўлга кириб қолар...\nУч кундан сўнг Зайдул Хойл Бану Нумайр қавми устига ғорат уюштирди. Ўлжага тушган юз чоқли туянинг ҳаммасини менга берди. Ҳатто Ҳийрага эсон-омон етиб олишим учун қўл остидаги одамлардан қўриқчилар ҳам ажратди. Бу Зайдул Хойлнинг жоҳилият давридаги ҳаётидан бир кўриниш. Унинг Исломдаги ҳаёти ҳам сийрат китобларида ёзилган.\nПайғамбар алайҳиссалом ва у кишининг даъватлари ҳақидаги айрим хабарлар Зайднинг қулоғига чалинганда, у сафар анжомларини ҳозирлади. Қавмдошларининг улуғларини Ясрибга бориб, Набий алайҳиссалом билан учрашиб келишга чорлади. Той қабиласидан кўпчилик сафарга отланди. Улар орасида Зур ибн Садус, Молик ибн Жубайр, Омир ибн Жувайн ва бошқалар бор эди. Меҳмонлар Мадинага етиб келгач, тўғри масжид сари йўл олишди. Туяларни эшик олдида чўктиришиб, ўзлари ичкарига киришди.\nБу пайтда Расулуллоҳ соллаллоҳу алайҳи васаллам минбар устида хутба ўқиб турардилар. Келганлар у кишининг сўзларидан, мусулмонларнинг пайғамбарга муҳаббатидан, айтган ҳар бир калималарини жон қулоқлари билан тинглаб, таъсирланишларидан ажабланишди. Расулуллоҳ соллаллоҳу алайҳи васалламнинг кўзлари уларга тушганда хитоб қилдилар:\n— Мен сизлар учун Уззодан (жоҳилият араблари сиғинган улкан санам) ва бошқа ибодат қилаётган нарсаларингизнинг ҳаммасидан яхшироқман... Мен сизлар учун Aллоҳни қўйиб сиғинаётган қора туянгиздан кўра яхшироқман. Расулуллоҳ соллаллоҳу алайҳи васалламнинг ушбу сўзлари Зайдул Хойл ва унинг ҳамроҳларига икки хил таъсир кўрсатди. Баъзилар ҳаққа итобат қилиб, уни қабул этишди. Баъзилар ундан юз ўгириб, такаббурлик қилишди...\n—"Бир гуруҳ жаннатда бўлса, бир гуруҳ дўзахдадир" ("Шўро" сураси, 7-оят.)\nЗур ибн Садус Расулуллоҳ соллаллоҳу алайҳи васалламнинг ашоблар орасидаги мавқеъларини, у кишини имон тўла қалб, меҳрибонлик тўла кўз соҳиблари ўраб олганини кўргач, юрагида кучли ҳасад уйғонди ва шерикларига:\n— Шубҳасиз, бу одам тез кунда барча арабларни ўзига бўйсундириб олади, аммо мен, Худдо ҳақи, унга ҳаргиз бўйсунмайман, — деди.\nСўнг Шомга жўнаб кетди. Ўша ерда сочини тагидан қирдириб, насронийликни қабул қилди.\nЗайд ва қолганлар эса бундай қилишмади. Расулуллоҳ соллаллоҳу алайҳи васаллам хутбаларини тугатар-тугатмас Зайдул Хойл ўрнидан турди. У келишган, баланд бўйли, басавлат киши эди. Отга минганда, бошқалар худди эшакка мингандай, оёқлари ерга тегишига яқин қоларди…\nЗайд қаддини ростлаб, баралла овоз билан:\n— Эй Муҳаммад, гувоҳлик бераманки, Aллоҳдан ўзга илоҳ йўқ ва сиз У зотнинг элчисисиз! деди.\nРасулуллоҳ соллаллоҳу алайҳи васаллам сўрадилар:\n— Муҳалҳилнинг ўғли Зайдул Хойлман.\n— Сен Зайдул Хойл эмас, балки Зайдул Хойрдурсан. Сени саҳрою тоғлардан ошириб бу ерга келтирган, қалбингни Исломга мойил қилган Aллоҳга ҳамдлар бўлсин!\nШу воқеадан кейин у Зайдул Хойр деб атала бошлади. Сўнг улар Умар ибн Хаттоб ва бир гуруҳ саҳобалар ҳамроҳлигида Расулуллоҳ соллаллоҳу алайҳи васалламнинг манзилига бордилар. Пайғамбар алайҳиссалом Зайдга мулозамат кўрсатиб, суяниши учун болиш таклиф қилдилар, аммо меҳмон Aллоҳнинг элчиси ҳузурида ёнбошлашни ўзига эп кўрмай, ёстиқни рад этди. Расулуллоҳ соллаллоҳу алайҳи васаллам яна таклиф қилдилар, ҳатто бу ҳолат уч марта такрорланди.\nСуҳбат асносида Сарвари Олам Зайдул Хойрга:\n— Мен илгари васфини эшитиб юрган одамларнинг ўзларини кўрганимда, улар ҳақда айтилган мақтовлар ошириб юборилганининг гувоҳи бўлардим. Aммо сенинг хусусингда бундай бўлмайди. Биласанми, эй Зайд, сенда Aллоҳ ва Расули яҳши кўрадиган иккита хислат бор, - дедилар,\n— Қандай хислатлар экан? — қизиқиб сўради Зайд.\n— Вазминлик ва ҳалимлик.\n— Менда Aллоҳ ва Расули ёқтирадиган хислатларни бор этган Aллоҳга ҳамдлар бўлсин, — деди қувонч билан Зайд. Сўнг яна Расулуллоҳ соллаллоҳу алайҳи васалламга юзланди:\n— Эй Аллоҳнинг элчиси, менга уч юз отлиқ аскар беринг, мен Рум шаҳарларига юриш қилиб, уларни итоатингизга келтиришга кафилман.\nПайғамбар жаноблари Зайднинг ҳимматига қойил қоганларини изҳор қилдилар:\n— Сен ажойиб инсонсан, эй Зайд... Aжойиб инсонсан!\nЗайднинг қавмдош ҳамроҳлари ҳам Исломга киришди. Қайтиш фурсати келиб, янги мусулмонлар юртлари Наждга жўнаб кетарканлар, Расулуллоҳ соллаллоҳу алайҳи васаллам улар билан видолашдилар ва яна бир бор Зайдга:\n— Қандоқ ажойиб одамсан-а! — деб қўйдилар.\nЭҳ, агарда Зайд Мадина вабосидан омон қолганида эди, қанча шон-шуҳратга бурканган бўларди! Ўша пайтда Мадинани безгак вабоси чулғаган эди. Зайдул Хойр ҳам шаҳардан чиқиб улгурмасидан безгакка чалинди. Йўлда ҳамроҳларига:\n— Қайс қабиласи диёрини айланиб ўтамиз. Жоҳилият аҳмоқлиги сабаб улар билан қонли жанглар қилганман. Энди мусулмон бўлганимдан кейин то Aллоҳга йўлиққунча ноҳақ бировнинг қонини тўкмасликки аҳд этдим, деди.\nМусулмонлар Нажд сари юришни тезлаштирдилар. Зайднинг аҳволи тобора оғирлашар, дам-бадам безгак хуруж қилиб турар, аммо у ҳамроҳларини яна ҳам шоширарди. Чунки у тезроқ қавмига йўлиқиб, уларнинг ҳаммасини Aллоҳнинг динига киритиш иштиёқи баланд ёнарди. Инсон ва ажал ўртасидаги кимўзар пойгаси қизигандан қизиди. Aммо барибир ажал эпчиллик қилди, Aллоҳнинг иродаси устун келди. Зайдул Хойр диёрига етиб бормай, ярим йўлда жон таслим қилди. Унинг исломи билан ўлими орасида шу қадар оз фурсат бўлдики, ҳатто биронта гуноҳ қилишга ҳам улгурмади.\n''Содиқ саҳобалар қиссаси'' Доктор Aбдураҳмон Рафъат ал-Пошо\nШаҳноза Жўрамуродова тайёрлади\nЗайдул Хойр Саҳобалар Махсус Мақолалар Тарих Илм Расулуллоҳ соллаллоҳу алайҳи васаллам Ислом иймон мусулмонлар


КУЙ-НАВОЛАР - Ўзбекистон овози газетаси\nбарчани сеҳрлади, рақсга чорлади\nҚадимий ва навқирон Хива шаҳрида илк бор «Рақс сеҳри» халқаро фестивали бўлиб ўтди. Унда Қорақалпоғистон Республикаси, Тошкент шаҳри ва барча вилоятлардан, шунингдек, бир қатор хориж мамлакатларидан санъаткорлар, фольклор жамоалари иштирок этди.\nФестиваль доирасида Ичон қалъадаги Матмурод Девонбеги мадрасасида қадимий рақс санъати ва унинг кейинги бир аср мобайнида ривожланиш жараёнлари акс этган фотокўргазма ҳамда миллий ҳунармандчилик намуналари ярмаркаси бўлиб ўтди.\nҚалъа майдони ҳамда Тошҳовли мажмуасида меҳмонлар ва хорижлик сайёҳлар учун «Хива нақшлари», «Сайқал» ва «Достон» фольклор этнографик ансамбллари, қўғирчоқ театри артистлари, дорбоз, масхарабозлар чиқишлари ва бир қатор театрлашган томошалар намойиш этилди.\n– «Хоразм лазгиси»нинг танбур, дутор, қайроқда ижро этиш сингари ўндан ортиқ турлари бор, – дейди Боғот мусиқа ва санъат мактаби ўқитувчиси Йўлдош Хожаев. – Кўҳна Арк майдонида машҳур рақс куйи сурнайда ижро қилинганида нафақат саҳнада, балки томошагоҳда ҳам барча ўйинга тушганини сўз билан таърифлаб бўлмайди.\n– Рақс мўъжизакор санъат тури. Мен умримни миллий рақс ривожига бахшида этганимдан бахтиёрман, – дейди Ўзбекистон халқ артисти Гавҳар Матёқубова. – Истиқлол йилларида барча санъат турлари каби рақс санъатига ҳам катта эътибор билан қаралмоқда. Ишонаманки, бу йил илк бор Хивада ўтказилган «Рақс сеҳри» халқаро фестивали Самарқандда ўтказилаётган «Шарқ тароналари» халқаро мусиқа фестивали сингари довруқ таратади ҳамда ана шундай анъанавий, умрбоқий бўлиб қолади.\nУч кун мобайнида давом этган куй-наволар барча-барчани ўз сеҳрига олди, рақсга чорлади. Фестиваль том маънода ўзбек миллий рақс санъатининг халқаро миқёсдаги байрамига айланди.


Минглаб одамлар туннел орқали Франциядан Британияга ўтишга уринмоқда - BBC News O'zbek\nМинглаб одамлар туннел орқали Франциядан Британияга ўтишга уринмоқда\nМинглаб муҳожирлар Франция шимолидаги портдан Британияга ўтишга уринишда давом этар эканлар, Калей портига қўшимча исковуч итлар сафарбар қилинган ва қўшимча тўсиқлар қурилиши учун материаллар йўлланган.\nТўртинчи тундирки Ла-Манш бўғози остидан ўтадиган Евротуннел терминалидаги тартибсизликлар туфайли нақлиёт фаолияти ишдан чиқмоқда.\nУлар яна тунда туннелга кириб олиб, Британияга ўтишга уринганлар.\nБаъзи муҳожирлар кемага чекишга навбатда турган юк машиналарига яширинча чиқиб олишаяпти.\nБритания томонида эса кемаларда Францияга ўтишга уринаётган минглаб юк машиналари навбати юзага келган.\nПайшанба куни Британия Бош Вазири Девид Камерон Британия муҳожирлар учун "бошпана" бўлмаслиги, ҳамда мазкур инқирозга Ўрта Ер денгизини кечиб ўтиб, сўнгра Оврўпо орқали Калейгача келган муҳожирларнинг "тўда"си сабаб эканини айтди.\nБош вазир "тўда" сўзини қўллагани учун у муҳожирларни инсон сифатида кўрмаслиги ҳақидаги танқидлар авж олди.\nБритания ҳукумати мазкур инқироз бўйича фавқулодда йиғинлар ўтказмоқда.\nПарламентдаги ички ишлар бўйича қўмита раиси Кийт Ваз бу масала "бутун Оврўпо Иттифоқининг муаммоси" экани, ҳамда уни Девид Камерон ва Франция Президенти Франсуа Оллонд ўртасидаги юзма-юз учрашув билангина ҳал қилиш мумкинлигини айтди.\nУнга кўра, Франция ҳукумати ноқонуний муҳожирларни тутиб, ўз мамлакатларига депортация қилиши керак.\nПайшанба куни Би-би-си мухбири кўзи ўнгида юзлаб одамлар Евротуннел терминали яқинидаги полиция чизиғини кесиб ўтишга муваффақ бўлдилар, бироқ сўнгра темир йўлларидан чиқариб олиндилар.\nШунга қарамай, уларнинг баъзилари тўсиқларни енгиб Британияга ўтиб олишмоқда.\nБритания томонида эса Кент вилояти кенгаши раҳбари Ички ишлар вазирлиги расмийлари билан учрашиб, юзлаб ёш муҳожирларнинг келишига жавобан қандай чора кўриш бўйича ёрдам сўраган.\nЎтган уч ой ичида Кент вилояти кенгаши назорати остидаги ёши 18га етмаган бошпана изловчилар сони икки баравар кўпайиб, 605га етган.\nЛюси Уилямсон, Би-би-си мухбири, Калей\nҚоронғи тушиши билан Калейдаги ҳаракат ойдинлашади. Юзлаб муҳожирлар туннел томон борадиган катта магистрал йўлда биргалашиб юрадилар. Туннелга етиб олиш учун улар қўриқчилар назоратига тушмай, бир неча симтўрларни ошиб ё кесиб ўтишлари керак.\nҲали ярим тун бўлмай, бир неча ўн муҳожирлар Калей темир йўли бўйлаб таъмирланган симтўр остидан ўтишга уринишаётганди.\nБаъзиларининг атрофда кўпайиб бораётган полиция зобитлари ва телекамералардан ҳафсалалари пир бўлган. "Бу ердаги кайфият яхши эмас", - дейди улардан бири менга.\nУларнинг мақсади кучда қолаяпти. Муҳожирлар сони янада ошиши ва яхшироқ уюшган ҳолда тўсиқларни ошиб ўтиши кутилмоқда.


МАҲАЛЛИЙ ЎҒИТ - МЎЛ ҲОСИЛ ГАРОВИ\nҚўшилди : 20.07.2020\nМаҳаллий ўғитнинг ҳосил мўллигини таъминлашда аҳамияти катта. Шу сабабли ғўза парвариши авж палласига кирган айни пайтда гўнг жамғариш ва шоналари тобора кўпайиб бораётган экин ривожига ривож қўшишга алоҳида эътибор қаратилган.\nТуманимизда махсус штаб ташкил этилиб, барча фермер хўжаликларидаги экин майдонларини маҳаллий ўғит билан тўйинтириш масаласи доимий назоратга олинган. Бажариладиган ҳар кунлик тадбирлар режаси тузилган ва уларнинг сифатли ижросига алоҳида эътибор берилмоқда.\n- Ҳисоб-китобларга кўра, туманимиз бўйича пахтачилик экин майдонларига 21 минг тонна гўнг солиниши керак. Бугунги кунгача ўғитнинг 12,5 минг тоннаси жамғариб бўлинди ва у кетма-кет шарват услубида ғўза қатор ораларига жўнатилмоқда. Энди 10 минг тоннани жамғариш ҳаракатида бўлаяпмиз. Муҳими, бу борада туман ҳокимлигининг алоҳида ёрдамини доимий ҳис этиб турибмиз, - дейди штаб раҳбари Абдуғаффор Розиқов.\nБугундан бошлаб қўшни тумандаги паррандачилик фабрикасидан 1000 тонна ўғитни туманимизга ташиб келтиришга киришилди. Қарийб 10 кун давом этадиган иш учун 25 та транспорт техникалари жалб этилди. Ушбу жараёнда ҳайдовчилар билан бир қаторда, экскаватор трактори бошқарувчиси Акрамжон Мўминовнинг хизмати катта бўлмоқда. Яъни у чапдаст ҳаракати билан ўғитни техникаларга тезда ортиб, иссиқ ҳароратли кунда ҳайдовчиларнинг кутиб қолишларига йўл қўймаяпти.\n- Уюшқоқлик билан олиб борилаётган тадбирлар натижасида пахтачилик йўналишидаги 70 дан ортиқ фермер хўжаликларимиз кимёвий унсурлардан холи, безарар ўғит билан таъминланадилар. Бу эса кузда кўтариладиган туманимиз пахта хирмони юксалишида муҳим аҳамият касб этади, - деди биз билан суҳбатда «Наманган тўқимачи» кластер корхонаси иш юритувчиси Муҳаммад Отабоев.


Нурулло Остон. Аёл салтанати (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Аёл салтанати (ҳажвия)\nИнсоният пайдо бўлибдики, аёл ва эркак можаросидан боши чиқмайди. Матриархал даврида аёллар ов қилган, кетмон чопган, эркаклар уй супуриб, бола боққан. Аёллар эркакларга уйланган, бола боқишни, кашта тикишни билмаса, уйдан ҳайдаган. Ҳайдалган эркаклар нима қилишни билмай, охири йиғлай-йиғлай ов қилишга, ёввойи ҳайвонларни хонакилаштириб ер ҳайдашга, экин экишга мажбур бўлган. Амазонкалар жамоаси эркакларни тез-тез ўғирлаб турган. Кейин патриархал даври бошланган. Матриархаллар қараганки, патриархаллар ов қилиб, экин экиб мазза қилиб яшаяпти, дарҳол бола-чақаларини чирқиратиб этаклаб келиб, уларга тегиб олган, яна эркакни эзиш бошланган. Ов қилиб кел, экинни сув босиб кетибди, қарамабсан, маккажўхорини ўриб ол ва ҳоказолар деб. Шунинг учун энг катта фожеалар патриархал даврида бошланган.\nЭркак табиатан беозор, ҳимоясиз жонивор. Фақат унга қайси томондан минишни билиш керак. Матриархаллар бу санъатни шундай моҳирона эгаллаб олишганки, уларнинг саноатига қойил қолмасдан илож йўқ. Аёл эркакни ширин сўзи билан жиловлайди, бола билан тўқимлайди, кейин миниб олиб майда орзу-ҳаваслар йўлида умрининг охиригача қўш қўшдиради. Эркак оғзига урилган темир сувлиғини чайнаб, бурнидан нафас олаётганлигидан хурсанд бўлиб қўш-қўшаверади. Жуда жонига теккани юганни узиб, бошқасига боради. Бошқаси нима қилади? Уям тўқим уриб миниб олади… Шунинг учун даҳолар уйланмаган. Аёллар уларни жиловлаш учун кўп ҳаракат қилган, лекин фойдаси бўлмаган.\nЭркак аёлнинг нимасига қизиқади? Тадқиқотчиларнинг кўп йиллик изланишлари шуни кўрсатадики, аёлда эркакни аврайдиган икки нарса бор. Буларнинг бири тил, иккинчиси жағ. Аёл жағи билан эркакни ўсал қилади, тили билан заҳарлайди. Бу фожеанинг олдини олиш учун нималарни ўйлаб топишмади, дейсиз? Аёлнинг жағини ёпиш учун сақич кашф қилинди, тилла тишлар қўйдирилди. Бундан унинг жағи баттарроқ очилиб кетди.\nАйтишларича, Бернард Шоуга гўзал раққоса Айсидора Дункан жилов таклиф қилипти.\n-Сизнинг ақлингиз ва менинг чиройим билан туғилган бола жуда аломат бўлса керак, -депти.\n-Гапингиз тўғри хоним, -депти Бернард Шоу бунга жавобан. -Лекин унга менинг қиёфам-у, сизнинг ақлингиз ўтиб қолса, нима бўлади?\nАмир Темур ҳазратлари хотин ва жория масаласида зиқналик қилиб ўтирмаганлар. Лекин Сароймулкхонимнинг гапидан чиқмаган. Надежда Крупская Ленинни Инесса Арманддан тортиб олган. Жаҳон пролетариатининг отаси тиниб-тинчимаганидан кейин уни Горкидаги дала ҳовлисида ётқизиб боққан. Буни кўрган Сталин айниқса хотин масаласида эҳтиёткор бўлган. У Ленин учун алоҳида «Правда» газетасини чиқазиб турганини сезиб қолган Крупская жанжал кўтарган. Шунда Сталин:\n-Замолчи корова, иначе Инесса Арманда объявлю женой мирового пролетариата, -деб уни қўрқитган. У аёлларнинг маккорликларидан ваҳимага тушиб ўзининг хотинини отган, Калинин, Ворошилов, Молотов цингари сафдошларининг хотинларини қамоққа ташлаган. Хотинлар сафдошларини заҳарлаб қўймаслигининг олдини олган. Хотининг тотордан бўлса, тўппа-тўғри жаннатга тушасан, деган гап бор. Албатта, бунга миллатнинг дахли йўқ. Тоторми, чулчитми, нўғойми, барибир хотин. Бу ерда хотин рамзий маънода тотор деб айтилаяпти. Тотор хотин билан яшаганидан кейин эркакка дўзах ҳам жаннатдай бўлиб туюлади. Михаил Горбачев Раиса Максимовнага уйланиб, тўппа-тўғри жаннатга тушгиси келди. Лекин хотиннинг гапи атом қувватидан кучли эканлигини у бечора қаёқдан билсин? Жаннатга тушиб улгурмай, жаҳон пролетариати отаси яратган империяни чирпирак қилиб юборди. Билл Клинтон Моника Левинскига жиловини тутқизмаган эди, у жаҳл отига миниб, бутун дунёга икковларнинг ўртасида бўлган ишқий саргузаштларни ё\nйиб юборди. Хуллас, пошшолар ҳам хотинлар ҳукмидан ташқарида эмас. Клеопатра нечта пошшога теккан бўлса, ҳаммасига ўз хукмини ўтказган, малика Тамара ўз чиройи ва ақл-фаросати билан Гуржистонни қўшни давлатлардан ҳимоя қилган, Элезавета Павел И га тегиб, мамлакатини бошқарган, Мумтоз Маҳал Ҳумоюн Мирзога давлат ишларини бошқаришда энг яқин маслаҳатчи бўлган. Она Тереза бутун дунё христианларининг энаси бўлган, Маргарет Тетчер бутун бошли давлат котиби, Индира Ганди бир миллиарддан кўп аҳолиси бўлган давлат раҳбарлиги даражасигача кўтарилган… Пошшо қилолмаган ишни хотини битиради. Пошшо давлатни, хотини пошшони бошқаради. Чунки пошшо ҳам эркак-да! Бунинг устига беозор, ҳимоясиз. У хотинидан ҳимоя истайди, хотин унинг жиловидан ушлаб ўз орзу ҳаваслари сари бошлайди… Умуман олганда, «Эркакларни хотинлар воситасида, хотинларни олтинлар воситасида сотиб олишади», -деб бекорга айтишмаган экан.\nХотинидан қўрқмаган эркак эркакми? Дунёда қанча миллат ва элат эркаклари борки, ҳаммаси хотинидан қўрқади, қўрқмай кўрсин, хотини нақ энасини кўрсатади. Ана шунақа, аёл шайтанати, кечирасиз, аёл салтанати шундай мустаҳкам ва енгилмаски, уни бузадиган куч йўқ. Яқинда қайси бир штатнинг шаҳриёри алмашиши билан қўшним суюнчига югуриб келди, оғзи қулоғида. «Энди зўр бўлади, -деди у бошмалдоғини тикка қилиб: -Янги шаҳриёрнинг хотини янгангизнинг амакисининг аммасининг қизи экан, бир тандир патир ёпиб табриклашга кетди!»\n← Аввалги Аввалги Нурулло Остон. Жамоатчилик назорати (ҳажвия)\nКейинги → Кейинги: Нурулло Остон. Партиялар ўйини (ҳажвия)


00:00 / 01.02.2007 | eski savollar | 5611\nАссалому алайкум. Менинг бир дўстим бировнинг йўлланмаси билан, ёши 30 ларча бўлган одамнинг уйига ўзини ўқитгани боради. У инсон, 2 ракат намозни ўқиб Аллоҳдан, тўғри ва фақат тўғри маълумот бера олишини сўрайди ва қўлига Қуръонни олиб, дўстимнинг туғилган йили ва Ота-онасининг исмини сўрайди. Шунда дўстим тўғрисида баъзи бир маълумотларни беришни сўрайди - сизга кўз теккан, сизга қарши кимдир ўқитган, Аллоҳнинг сизда қаҳри йўқ, фақатгина одамлар сизга қасддан кўролмаслик қилишияпти, гуноҳларингиз бор экан, тавба қилинг ва ҳаказо..Фолбинлик- дейилганида у кишини жаҳли чиқиб "бу фолбинлик эмас!!"- деб бақириб беришган. - Буни қандай тушиниш керак?Бундан ташқари, айтган гаплари - сизнинг онангизнинг фаришталари бор, мана улар ёнимга келишди, ва сизнинг ота-бобонгиз пир ўтганлар - уларнинг арвоҳлари доим сиз билан бирга сизни бало-қазолардан асраб юрадилар, ва ўзларини бир сизга кўрсатайми деб мендан сўряпдилар.. Наҳотки инсон фаришта ёки ўтиб кетганларнинг арвоҳини кўра олса?Худди шуларга тегишли яна бир ҳодиса, эрталаб-саҳарда, бу одам дўстимни уйида меҳмон қилган кунда - бомдод учун уйғотишмаган, уйқудан кечроқ туриб нима учун уйғотмадингиз деганда- у киши бундай жавоб берган: "Хонангизга кирганимда, чап тарафингизда бобонгизнинг руҳлари яъни арвоҳлари ва ўнг ёнигда онангизнинг фаришталари ётган эдилар, бобонгизнинг руҳлари ҳуррак отаётганда - мушки анбар ҳиди таралиётган эди, шунинг учун ҳам сизнинг ширин уйқунгизни бузгим келмади " ваҳоланки, намоз бу ҳар нарсадан фарзроқ эмасми?Дўстимни бу йўлдан қайтармоқчиман, у киши билан алоқани ва кучайиб бораётган дўстлигини мутлоқ узишини сўрамоқчиман - ишим тўғрими, ёки мен янглишаётгандирман, бу кишини бекорга критика қилаётгандирман?!Ҳазрати Муҳаммад Шайх, илтимос сиздан шу воқеанинг ҳар бир деталига тасниф бериб ўз фикрингизни билдирсангиз, мен буни нотўғри деб ҳисбламайман, лекин сиздек олимнинг менга аниқ фикрлари керак.Олдиндан раҳмат.Аллоҳ барчамиздан рози бўлсин!\nСиздан илтимос, тезроқ дўстингизни мазкур одамдан узоқлашиши учун ҳаракат қилинг. Унинг барча гаплари ва ишлари динимиз таълимотларига тўғри келмайди. Унинг намоз ўқиши ёки Қуръонни қўлида тутиб сўзлаши сизларни алдаб қўймасин. Эътиборингизга, бу ҳақдаги мақоламни тақдим этаман. Яхшилаб ўқиб ва уқиб олинглар.ФОЛБИН, СЕҲРГАР ВА МУНАЖЖИМЛАРГА ИШОНИШИслом ақийдасидек очиқ, аниқ ва равшан ақийдага эга бўлмаслик ҳар бир инсон, ҳар бир жамият учун жуда ҳам хавфлидир. Мустаҳкам ва равшан ақийда бўлмаганидан кейин турли бидъат, хурофот, афсона, сафсаталарга ҳам ишониб кетилаверилади. Оқибатда битмас-туганмас мусибатларга дучор бўлинаверилади. Бу ҳолатни яқин тарихида ўз бошимиздан кечирдик. Бошқа халқлар ҳам шундай ҳолатни бошдан кечирганлар, кечирмоқдалар. Моддапарстлик расмий ақийда бўлиб, ҳамма унга амал қилиб, бошқалари, жумладан, ҳақиқий ақийда ҳам, сохта ақийдалар ҳам манъ бўлган замонларда мақоламизга сарлавҳа қилиб олинган фолбинлик, сеҳргарлик, мунажжимликка ишониш ҳам манъ қилинган эди. Жамиятда фақат моддапарстлик ақийдаси тўғри, деб ҳисобланар, ҳамма нарса унинг қолипига солинар, ўша қолипга тушмаган нарса аҳмоқлик, хаёлпарастлик ва эсипастлик ҳисобланар эди. Аммо замон ўтиши билан, узоқ муддат дунёнинг катта қисмида, юз миллионлаб кишилар куч билан ишонишга мажбур қилинган моддапарстлик ақийдасининг ўзи энг катта аҳмоқлик эканлиги маълум бўлди. Энг қизиғи шундаки, шундай катта аҳмоқликни амалга оширганларнинг ўзлари аниқроғи, уларнинг бошлиқлари дунё олдида аҳмоқликларини тан олиб, буни эълон қилдилар. Ана шундан кейин уларларнинг инсоният ҳаққига қилган жиноятлари ҳажм ва даҳшат жиҳатидан мисли йўқ эканлиги ошкор бўла бошлади.Аммо бундан олдин улар амалга оширган жиноятларининг натижалари равшанлашиб борди. Бундай натижалардан бири-дунёнинг улкан бир қисмида қолдирилган руҳий бўшлиқ эди. Ўша улкан ҳудудда яшаётган миллионларча инсонлар ўзларига нисбатан жаҳон тарихида мисли кўрилмаган маънавий жиноят қилинганини, улар энг азиз ва муҳим нарса-ақийда масаласида мусибатга дучор этилганликларини тушуниб етиб, ўзларидаги руҳий бўшлиқни тўлдиришга киришдилар. Бу иш режали бўлмагани, тартибсиз равишда ҳар ким ўзи учун ҳаракат қилгани учун ҳамма нарса аралаш-қуралаш бўлиб кетди. Нима тўғри, нима нотўғри эканлигини билмаган одамлар аввалги тузмга қарши бўлган нафратлари сифатида, унда нимани манъ қилган бўлсалар, ўшанга ўзларини ура бошладилар.Жумладан, бизнинг диёримизда фолбинлар, сеҳргарлар, мунажжимлар, турли башоратчилар, бошқа сайёралардан келаётган элчилар билан "контактда" бўлаётганлар жуда ҳам кўпайиб кетди. Уларнинг ишқибозлари, ихлосмандларининг эса сон-саноғи йўқ эди. Энг ёмони, бу ноқулай ҳолатга диний тус берилди. Мазкур фолбин, сеҳргар, мунажжим, башоратчи ва ҳоказолар эркак кишилар бўлса, эгнига ажабтовур чопон, бошига қандайдир салла ўраб олиб, бўйнигами, қўлигами тасбеҳ осиб олишар, ўтирган жойларига ҳам шунга ўхшаш нарсалар қўйиб қўйишар, бирорта дуоними, сураними чала ёдлаб олиб такрор-такрор ўқишарди. Агар аёл киши бу ишга қўл урган бўлса, у ҳам ўзича шунга ўхшаш тадбирлар кўрган бўларди. Оқибатда одамлар бу нарсаларни динда бор ёки бўлмаса динга алоқаси бор, деб тушуна бошлашди. Улар дунёдаги барча муаммоларни мазкур фолбинлар ёки дуохонлар ҳал қиладигандек хаёл қилишар эди. Бўйи етган қизига совчи келмаётган оналар ҳам уларга мурожаат қила бошлашди. Кечаси уйқусида чўчиб кетадиганлар ҳам, бошқа турли дардларга чалинганлар ҳам, иши юришмай қолган савдогарлар ҳам, бирор нарсасини йўқотиб қўйганлар ҳам, тузукроқ мансабни мўлжаллаган амалдор ҳам, қўли келмай қолган қиморбоз ҳам, хуллас, кўпчилик уларга мурожаат эта бошлади. Фалон жойда бир қиз чиқибди, борганлар фойда топяпти экан, у фалончига ундай депти, пистончига бундай депти, деган маънодага шов-шувлар тез-тез тарқалиб, одамлар ўша томонларга чопишадиган бўлди. Бу маънодаги турли гаплар, миш-мишлар урчигандан - урчиб кетди. Газеталар, журналлар ва радио-телевизордаги эшиттиришлар бу борада оловнинг устига мой қуйиб туришди. Уларда ғаройиб ҳодисалар ҳақийда турли суҳбат ва кўрсатувлар бериб бориладиган бўлди. Лекин ўша фолбин, сеҳргар, мунажжим ёки башоратчиларнинг ишқибозлари ақлни ишлатиб, чуқурроқ тафаккур қилиб кўрмадилар. Ўзлари эътиқод қилиб, кўтар-кўтар қилаётган шахслар кимлар, улар содир қилаётган "мўъжиза"ларнинг ҳақиқати нимадан иборат, бу ҳақда ўйлаб кўрмадилар. Қизига совчи чиқмай фолбинга келган она ўша фолбин ёки дуохоннинг ўзи бева эканлигини ёки оиласи бузилганлигини ёки фарзандларида, яқин кишиларида худди шу муаммонинг борлигини ўйлаб ҳам кўрмайди. Кечаси уйқусида қўрқиб чиқадиган одам, ўзи нажот истаб мурожаат қилаётган шахснинг ўзи кечалари бутунлай ухлай олмаслигини хаёлига ҳам келтирмайди. Тузукроқ мансаб илинжида юрган амалдор, бу одамнинг қўлидан мансабга кўтариш келса, менинг ўрнимга ўзи бўлиб олмасмиди ёки ўғлини, қариндошини яхши бир мансабга кўтариб қўймасмиди, деб ўйлаб ҳам кўрмайди.Фолбин, дуохон ва бошқалар эса, ўзларининг таъбирлари билан айтганда, бу одам овора бўлиб шунча йўлдан келибди, ноумид бўлмасин, деб келганларнинг ҳаммасини қабул қилиб, уларнинг бошини айлантиришда давом этаверадилар. Уларнинг кўплари жин теккан шахслар бўлиб, ўзларидан инсонларга, жамиятга, элу юртга тегаётган зарарни англаб етмайдилар. Ҳақиқатан ҳам жин теккани учун кўпчиликда йўқ баъзи нарсалар уларда пайдо бўлиши мумкин. Лекин бу теккан нарсалар касб қилиб олиниб, одамларнинг бошларини айлантиришга ҳуқуқ берадиган фазилат эмас, балки даволашга муҳтож дарддир.Фолбин, сеҳргар ва мунажжимларнинг келтираётган зарари фақат одамларнинг вақти, соғлиги, моли ва ҳаракати бекорга кетаётганлиги билан чегараланиб қолмайди. Бу зарар ундан ҳам катта, айтиш мумкинки, улкан зарарларга олиб боради. Бу зарарларнинг энг кичиги одамлар ўртасида душманлик руҳи, ишончсизлик тарқатишдир. Фараз қилайлик, бир инсон мақоламиз қаҳрамонларидан бирига боши оғриётганини айтиб мурожаат қилди. Албатта, қаҳрамонимиз илмий таҳлилга, тиббий муолажага буюрмайди. У ўзининг содда мижозига "Тўғри, мен ҳам сизни узоқдан кўриб, шу одамнинг боши оғриётган бўлса керак, деб ўйлаган эдим. Буни мана ўзингиз тасдиқлаб турибсиз. Энди биз бир ожиз одаммиз, ҳамма нарса Яратганнинг ўзидан бўлади, келинг бир кўриб қўяй-чи", дейди-да, ўзига хос ҳаракат ва ишларни қилиб бўлгач: "Сизга илму амал қилишибди. Ё қариндошларингиз ичида ё маҳаллангизда ё бўлмаса иш жойингизда сизга нисбатан ёмон ниятли кишилар борга ўхшайди. Ўшалар илму амал қилган бўлса керак. Тупроққа дам солиб остонангиз остига сочган бўлишлари ҳам мумкин", дейди. Шундан кейин боши оғриётган киши қариндошлари, маҳалла аҳли ва иш жойдагиларидан шубҳаланиб, ўзига душманлик қилганларни ахтара бошлайди. Ўзича керакли чора тадбирларни кўради. Натижада жамиятда ўзаро душманлик, ўзаро ишончсизлик ортиб боради.Қаҳрамонларимиз келтирадиган зарарлар шотисидан яна бир неча поғона кўтарилсак, улар ўз фаолиятлари билан жамиятда дангасалик, мақсадга меҳнатсиз етишиш йўлини ахтариш, фойдали меҳнатдан қочиш руҳини келтириб чиқаришларини ҳам кўрамиз. Бундан эса, инсонларга, жамиятга катта зарар етади.Зарарлар силсиласи охири бориб энг катта нуқтага-бидъат, хурофотлар, турли хил бузуқ ақийдаларнинг натижаси ўлароқ, куфрга, ширкка бориб етади. Лекин бу катта маънавий жиноятни на бизнинг қаҳрамонларимиз, на-да уларга эргашган мижозлари англаб етмайди.Энди мазкур қаҳрамонларимиз билан яқиндан танишиб чиқайлик. Фолбинларга ва фол кўрувчиларга шаръий китобларимизда коҳин ва арроф деб ном берилган. Коҳин баъзи сир нарсаларни, тўғрироғи, ғойибни билишни даъво қилади. Унинг баъзи айтганлари тасодифан тўғри чиқиши ҳам мумкин, аммо аксарият фоллари нотўғри чиқади. Тасодифан тўғри чиққан гапини ўзи ҳам, одамлар ҳам такрор-такрор айтиб юрадилар. Нотўғри чиққан фоллари ҳақида эса, сўз юритмайдилар. Натижада коҳин кишиларга ғайб нарсаларни биладиган бўлиб кўринади.Коҳинлар ўзларининг жинлар билан алоқаси борлигини ва уларга хабарларни жинларнинг айтишини даъво қиладилар.Арроф ҳам худди коҳинга ўхшайди. Уламолардан Имом Бағавий: "Арроф-турли ишларнинг сабабларини билишни, йўқолган нарсанинг қаерда турганини, ўғирлаган нарсани ким ўғирлаганини ва шунга ўхшаш нарсаларни билишни даъво қилувчидир", дейдилар. Албатта, фолбинлар кўпроқ келажакда рўй берадиган ишларни билишларини даъво қиладилар. Бу эса, шариат ҳукми бўйича куфр ҳисобланади. Чунки ғайбни фақат Аллоҳ Таолонинг Ўзигина билади. Ким уни билишни даъво қилса, кофир бўлади. Шунингдек, фолбинликнинг бошқа турлари ҳам бор. Булардан учтасини Имом Насаий Қутн ибн Қубайсадан у киши эса ўз оталаридан ривоят қилган ҳадисда Пайғамбаримиз саллоллоҳу алайҳи васаллам баён қилганлар:"Чизиқ чизиб, тош билан ва қуш билан фол очиш Аллоҳдан бошқага ибодат қилишдандир". Ўша вақтларда турли чизиқларни чизиб, шунингдек, майда тошларни ташлаб, уларни турли томонларга қимирлатиб фол очиш ҳоллари учраган. Қуш билан фол очиш эса, махсус боқилган қушлар орқали амалга оширилар экан. Фол очирмоқчи бўлган шахс бир ишни қилмоқчи бўлса ёки бунда иккиланиб қолса, фолчининг олдига келиб, пул бериб, ундан ўзи учун фол очиб беришини сўрар экан. Шундан кейин фолбин қушини олиб осмонга отар, қуш ўнг томонга учиб кетса ўша ишни қилиш, чап томонга учиб кетса қилмаслик, агар тўғрига учса, яна қайта фол очиш керак бўлар экан. Фолбинликнинг булардан бошқа турлари ҳам бўлган.Ҳозирги пайтда фол очишнинг тури сон-саноқсиз бўлиб кетди. Қарта билан, қушларга хат торттириш билан, қўлнинг кафтига қараб туриб, суратга қараб ва ҳоказолар... Буларнинг ҳаммаси куфр ишлардир.Сеҳргар эса, турли услубларни ишлатиб, кишиларга таъсир ўтказувчи шахсдир. Қуръони Каримда сеҳр тўғрисида келган оятда эркакни хотиндан ажратувчи ишларни қилгувчилар ҳам сеҳргар эканлиги айтилган. Уламолар сеҳрни, келиб чиқиши маълум бўлмаган иш, деб айтадилар. Имом Насаий Абу Ҳурайра розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам:"Кимки тугун тугиб унга дам урса, сеҳр қилган бўлади. Ким сеҳр қилса, ширк келтирган бўлади", деб айтганлар. Қуръонда сеҳргарларнинг иши куфр эканлиги айтилган. Мунажжим деганда юлдузларнинг жойлашиши, юриши, ҳаракати, уларнинг бир-бирига нисбатан жойлашишига қараб келажакда бўладиган ишлар ҳақида хабар берувчилар тушунилади. Ҳозирги кунда худди шу тоифадаги кишиларнинг иши юришган. Кўпгина давлатларда рўзномалар, ҳафтаномалар ва ойномалар, радио-телевизорлар мунажжимларнинг кундалик, ҳафталик, ойлик, йиллик, ўн йиллик фолларини тарқатишда мусобақа қиладилар. Баъзи одамлар ишларини мунажжимларнинг айтган гапларига қараб режалаштирадилар. Ҳатто баъзи давлат арбобларининг уларга мурожаат қилиб туришлари ҳам сир эмас. Илм-маърифат, тараққиёт даъво қилиб турилган даврда бундай ишларнинг содир бўлиши, илоҳий таълимотдан узоқлашган инсон нима тўғри келса, ўшани қилаверишини кўрсатиб турибди. Ислом шариати ҳукми бўйича ғайб илмини даъво қилгани учун бу маънодаги мунажжимлик ҳам куфр ҳисобланади. Имом Абу Довуд Ибн Аббос розияллоҳу анҳудан ривоят қилган ҳадисда пайғамбаримиз Муҳаммад Мустафо саллоллоҳу алайҳи васаллам:"Кимки юлдузлардан илм иқтибос қилса, сеҳрдан бир шуъба иқтибос қилган бўлади. Зиёда олса, зиёда бўлиб бораверади", деганлар. Сеҳргарлик эса, аввал айтиб ўтганимиздек, куфрдир. Аммо юлдузларнинг ўзини ўрганиш, улар ҳақида илмий ишлар қилиш, уларга тегишли муаммоларни ва ҳолатларни ўрганиш яхши ишдир. Исломда бунга тарғиб қилинади. Шунинг учун ҳам қадимда, Ислом динига яхши амал қилиниб турилган вақтларда, мусулмонлар орасидан етук ва машҳур фалакиёт илми олимлари етишиб чиққанлар. Исломий истилоҳда юлдузга қараб фол очадиганларни мунажжим (астролог), юлдузларни ўрганадиган олимларни фалакиёт илми соҳиблари (астроном), дейилади. Фолбинлик, сеҳргарлик ва мунажжимлик бир-бирларига яқин нарсалар бўлгани учун ҳадиси шарифларда ҳам улар биргаликда зикр этилади. Деярли ҳар бир ҳадисда бундай инсонлар ва жамиятга нисбатан ўта зарарли бу маънавий жиноятлар каттадан катта гуноҳ, куфр ва ширк эканлиги қайта-қайта таъкидланади. Имом Баззор Имрон ибн Ҳусайн розияллоҳу анҳудан ривоят қилган ҳадисда пайғамбаримиз Муҳаммад саллоллоҳу алайҳи васаллам: "Ким қуш билан фол очса ёки қуш билан фол очтирса, ким сеҳр қилса ёки сеҳр қилдирса, биздан эмас. Ким фолбинга бориб, унинг айтганига ишонса, Муҳаммад саллоллоҳу алайҳи васалламга нозил қилинган нарсага куфр келтирган бўлади", деганлар.Маълумки, Муҳаммад Мустафо саллоллоҳу алайҳи васалламнинг "биздан эмас" дейишлари жуда ҳам оғир ҳукмдир. У зотнинг "биздан эмас" деганлари "Мусулмонлардан эмас", деганларидир. Демак, ҳадиси шарифда зикр этилган тоифадаги кишилар мусулмонлар сафидан чиқадилар. Фолбинга ишонган одам эса, Муҳаммад саллоллоҳу алайҳи васалламга нозил бўлган Ўуръонга куфр келтирувчидир. Шунинг учун ҳам фолбин ва сеҳргарликни касб қилиб олганларнинг гуноҳи жуда ҳам катта бўлади.Бирор нарсанинг ҳажми ёки хатари бошқа нарсага солиштириб кўрилганда яхшироқ англанади. Сеҳрнинг нақадар катта гуноҳ эканлигини у билан бир қаторга қўйилган катта гуноҳлардан тушуниб олса ҳам бўлади.Имоми Бухорий Абу Ҳурайра розияллоҳу анҳудан ривоят қилган ҳадисда қуйидагилар айтилади:«Пайғамбар саллоллоҳу алайҳи васаллам: "Етти ҳалок этувчидан четланинг», дедилар. Одамлар:"Улар нималар? Эй Аллоҳнинг Расули" - дейишди. У зот саллоллоҳу алайҳи васаллам: «Аллоҳга ширк келтириш, сеҳр, Аллоҳ ҳаром қилган жонни ўлдириш, рибохўрлик, етимнинг молини емоқ, уруш куни қочиш ва ғофила, мўмина, покиза аёлларни зинода айблаш", дедилар.Маълумки, Аллоҳга ширк келтиришдан каттароқ гуноҳ йўқ. Ушбу ҳадиси шарифда инсоннинг ҳалокатига сабаб бўлувчи катта гуноҳларнинг ичида биринчи бўлиб айнан шу катта гуноҳнинг зикр қилиниши ҳам бежиз эмас. Ундан кейин, иккинчи ўринда, сеҳр туриши эса, сеҳргарлик қанчалик катта гуноҳ эканлигини яққол кўрсатиб турибди. Эътибор беринг-а, ҳатто одам ўлдириш ҳам ундан кейинга қўйилган. Чунки сеҳргарнинг жамиятга етказадиган зарари одам ўлдиришдан ҳам каттароқ зарардир. Албатта, бундай катта гуноҳ қилган шахс охиратда жазосини тортади. Бу нарса ҳадиси шарифларда баён қилинган.Имом Ибн Ҳиббон Абу Мусо розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам: "Ароқ ичувчи, сеҳрга ишонувчи ва қариндошлик алоқасини узувчилар жаннатга кирмайди", деганлар.Баъзи туппа-тузук кишилар ҳам "Ишонмаймиз-у, лекин шундай бўлса ҳам бир бориб қўяверайлик-чи, деб фолбинлар ҳузурига бораверадилар. Бу иш ҳам тўғри эмас. Мўмин киши барча шубҳали нарсалардан узоқда юриши лозим. Мисол учун, ароқ ичмаса ҳам, ичганларнинг олдида ўтириши мумкин эмас. Ўтирса, гуноҳ бўлади. Шунингдек, фолбинга ишонмаса, ҳам фолбиннинг олдига бориш нотўғри иш ҳисобланади.Имом Табароний Анас ибн Молик розияллоҳу анҳудан ривоят қилган ҳадисда Пайғамбаримиз Муҳаммад саллоллоҳу алайҳи васаллам: "Ким фолбинга бориб, унинг гапига ишонса, Муҳаммад саллоллоҳу алайҳи васалламга нозил бўлган нарсадан ажрабди. Ким унинг ҳузурига келсаю гапига ишонмаса, қирқ кунгача намози қабул бўлмайди", деганлар.Имом Табароний Восила ибн Асқаъ розияллоҳу анҳудан ривоят қилган ҳадисда Расули Акрам саллоллоҳу алайҳи васаллам:"Ким фолбиннинг ҳузурига келиб, ундан бирор нарсани сўраса, қирқ кечагача тавбаси тўсилади. Агар фолбиннинг гапига ишонса, кофир бўлади", деганлар.Ҳақиқий мўмин киши учун қирқ кунлик эмас, бир вақтлик намозининг қабул бўлмаслиги ҳам чексиз мусибатдир. Ҳақиқий мўмин киши учун қирқ кунлик тавбаси эмас, бир онлик тавбасининг қабул бўлмай қолиши ҳам оғир мусийбатдир. Киши ишонмаса ҳам фолбинга боришининг шариатда таъкидланиши маълум ҳикматга эгадир. Аввало, фолбинга ишонмаган одам унга бориб нима қилади? Ахир, бу мантиқсиз тасарруф-ку?! Мўмин киши эса, бундай тасарруфларга лойиқ эмас. Иккинчидан, ким бир чуқурнинг атрофида айланаверса, бориб-бориб унга тушади. Шунингдек, фолбиннинг олдига борган шахснинг ҳам унга ишониб қолиш эҳтимоли кучаяди. Гуноҳга ботишнинг олдини олиш учун фолбинларга бутунлай урожаат қилмаслик буюрилган.Мазкур маънавий жиноятларни қилувчилар нафақат охиратда, балки бу дунёда ҳам нуқсонга учрайдилар. Бу ҳукмни ҳам Пайғамбаримиз саллоллоҳу алайҳи васалламнинг ҳадисларидан оламиз.Имом Табароний Абу Дардо розияллоҳу анҳудан ривоят қилган ҳадисда Расули Акрам саллоллоҳу алайҳи васаллам: "Кимки фол очса, қисмат хабарини талаб қилса ёки сафаридан фол орқали қайтса, ҳеч-ҳеч олий даражаларга эриша олмайди", дейдилар. Бу ҳадиснинг арабча матнидаги сўзларга бир оз изоҳ беришга тўғри келади. Ана шунда маъно тўлиқроқ чиқса ажаб эмас. Биз "қисмат хабарини талаб қилса", деб таржима қилган "истақсама" сўзи фол очишнинг бир турини билдиради. Бундай турдаги фол очувчилар жоҳилият даврида бутларнинг ҳузурида яшар эдилар. Уларнинг ўзига хос ҳаёт тарзи бўлиб, фолни ҳам бут ҳузурида очишар эдилар. Биров бориб фол очтириш учун пул ёки унинг ўрнини босадиган бирор нарса берса, фолбин камон ўқи солинган идишни олиб чиқиб фол очирувчига ўқлардан бирини тортишни буюрган. Агар:"Роббим менга амр қилди", деган ёзувли ўқ чиқса, кўзланган ишни қилиш мумкин бўлган. "Роббим мени қайтарди", деган ёзувли ўқ чиқса, у ишни қилишмаган. Ёзувсиз ўқ чиқса, қайтадан фол очишган.Демак, ҳамма ҳолатда ҳам фол орқали иш кўрганларнинг олий даражаларга ета олмаслиги таъкидланмоқда. Маълумки, шариатнинг ҳамма ҳукмлари беҳикмат эмас. Мен ушбу ҳадисни ажойиб ҳикматли ҳукмга шомил, деб ўйлайман. Уни мақсадга ношаръий йўллар билан эришмоқчи бўлганларни мақсадга ета олмайдиган қилиб жазолаш қоидасига биноан иш кўриш, деб тушунаман. Ислом шариатида ана шундай қоида бор. Мисол учун, бир меросхўр меросга тезроқ етиш мақсадида мерос қолдирувчининг ўлимига сабаб бўлса, у меросдан маҳрум қилинади. У сабр қилиб кутиб турганида меросдан ўз улушини олар эди. Аммо ундай қилмади, тезроқ молу мулкка эга бўлиш мақсадида ўзига мерос қолдирувчи шахснинг ўлимига сабаб бўлди. Шунинг учун унга қарши кўриладиган жазо чораларидан бири, айнан ушбу меросдан маҳрум қилишдир.Фолбинга мурожаат қилувчилар ҳам бирор яхшироқ нарсага эришиш ёки ёмонликнинг олдини олиш, қайтариш мақсадида бўладилар. Лекин бу ношаръий, ҳаром йўл. Шунинг учун ҳам улар мақсадларига ета олмаслик, олий даражаларга эриша олмаслик билан жазоланадилар. Шариат бўйича, бирор ишни қилмоқчи бўлган одам, аввало, яхши ўйлаши, ўрганиши, биладиганлар билан маслаҳат қилиши, шундан сўнг азм қилса, Аллоҳга таваккал қилиб ишни бошлаши кўрсатилган. Агар бирор ишни қилиш-қилмасликни танлай олмай ҳайрон бўлса, маслаҳатлардан сўнг ҳам азму қарорга кела олмаса, истихора қилади. Истихора дегани, ётишдан олдин таҳорат олиб, ният қилиб икки ракат намоз ўқишни англатади. Намоз охирида истихора дуоси ўқилади. Ётганда тушида бирон-бир ишора бўлади. Шунга қараб иш қилади. Шу тариқа фолбин билан битиришга ҳаракат қилинадиган ишларнинг ҳаммасини ҳал қилиш мумкин. Шариатга мувофиқ иш олиб борган одам олий даражаларга эришади. Шариатга хилоф иш қилганлар эса, икки дунёда ҳам олий даражага эриша олмайдилар.Мана, фолбинлик, сеҳргарлик ва мунажжимликнинг ҳукми ва уларга тегишли хулосалар билан танишиб чиқдик. Ислом дини бўйича бу ҳақда кўрсатилган таълимотлар билан танишдик. Энди эса, амал қилиш керак. Авваллари билмай бу ишларни қилганлар бўлса, тавба этсинлар. Бу ҳукмларни эшитмаган, билмаганлар бўлса эшиттириб, билдирсинлар. Бундай маънавий жиноятлардан қутулиш, чораларини кўрсинлар.\nЖинлар ҳам ўладиларми?


Жасурнинг жасурлиги Ватан байроғида акс этди\nЖасур бугун ўзгача кайфиятда мактабга шайланди. У ҳар куни велосипедида бориб келар, пиёда юришни хушламас эди. Унинг бир одати бор — велосепедининг икки томонига байроқ илиб юрарди. Бундан ташқари унинг дарс хонасида ҳам байроғимизнинг турли кўринишдаги расмлар кўп эди. Буни эшитган, кўрган борки, устидан кулишар, ҳар хил лақаб билан чақирадиган бўлишган. Лекин Жасур уларга парво қилмай, ўз билганидан қолмасди. Фанлардан аъло баҳоларга ўқиб, устозларининг назарига тушган эди. Ойнаи жаҳонда спортчиларимиз эришган ютуқлари ва улар сабабли ватанимиз байроғи кўкларга кўтарилишини кўриб, ҳавас қилар ва шунинг учун ҳам икки ёнида доим байроқ бўларди.\nЖасур эртанги кунга тайёргарлик кўрди. Расм чизди. Чунки у кутган кун 18-ноябрь давлатимиз байроғи тасдиқланган кун эди-да...\nҲамон эслайди: ўтган йили Жасур роса хафа бўлган эди. Негаки, синфга кирса, ҳамма тўполон қиляпти. Ҳеч ким байрам тараддудини кўрмаяпти. Шунча ғовур-ғувур бўлишига қарамай, устози дафтарига бир нималарни ёзиш билан овора. Жасур устозига разм солди. «Бугун байрамлиги хаёлидан кўтарилдимикан ёки мен адашдимми» дея календарга қаради. Йўқ, у адашмапти. Орадан анча вақт ўтса ҳамки, устоз ўз ишидан ортмади. Жасур жим қараб туролмади. Доскага чиқди-да, ҳеч кимнинг гап-сўзига эътибор бермай, расм чиза бошлади. Ҳа, бу Ўзбекистонимизнинг гўзал байроғи эди. Ҳалигача ҳужжатдан бош кўтармаган устоз расмни кўриб, лом-мим деёлмади. Нима ҳам дер эди? Ахир, бу санани устоз ҳам унутган эди-да, ўша вақтда...\nБугун ҳам шундай бўлмасин, деган умидда мактабга йўл олди. Синфга кирса, ҳеч ким йўқ. Тадбирлар залига шошганча югурди. Саҳнада ҳар хил расмлар... эътиборлиси, у ерда Жасурнинг расми ҳам бор эди. У аввалига хайрон бўлди. Ким менинг расмимни чизди? Синфдошлари Жасурдан сўрамай велосипеддаги ҳолати ва унга ҳамроҳ 2 байроқни ҳам тасвирлабди. Расм жуда чиройли. Бу Жасурга ҳам ёқди... Тадбир сўнггида энг яхши расм чизган синф ўқувчилари тақдирланди. Устозлари «танловда 1-ўринни 6 «б» синф ўқувчилари эгаллади», деганида шодлигини яширолмаган дўстлари Жасурни ўраб олиб ҳайқиришарди.\nСабаби ўша — ўтган йили шу куни Жасур қилган иш устозини қаттиқ таъсирлантирган ва шунинг учун ҳам унга билдирмасдан, бошқа ўқувчиларга мана шундай расм чизиш топшириғини берган эди. Жасурнинг беғубор, ҳатто, ўзи ҳали англаб етмаган ватанпарварлиги устознинг қалбидан чуқур ўрин олган эди. Бугун шу расм ҳамманинг юрагидан жой олди. Жасурга энди бошқалар ҳавас билан қарайдиган бўлишди.\nДарҳақиқат, байроқ эзгулик ва тинчлик тимсолидир. Зеро, озод ва обод ватанимиз — Ўзбекистонимизнинг байроғи ҳам бизни улуғ мақсадлар томон бошлайди. Буни биргина спортчи жаҳон аренасида туриб, байроғимизни елкасига ёпиниб, кўзида ёш билан югураётган пайтда ҳис қилмадикми? Шоҳсупага кўтарилганда энг юқорида юртимиз байроғини кўриб, ҳатто, биз томошабинлар ҳам кўзимизга икки томчи ёш олганда ҳис этмадикми?\nАммо афсуски, шундай ёшларимиз ҳам борки, ватанимиз рамзларини умуман билмайди. Ҳатто, мадҳиямизни ёд олмаган. Ахир, давлат рамзлари ҳар бир халқнинг мустақиллиги, озодлиги ва тинчлиги тимсоли бўлиш баробарида ғурури, ифтихори ҳамдир.\nСоҳибқирон бобомиз замонида байроқни паст тутиш ёки сарбознинг қўлидан тушиб кетиши хосиятсиз саналган. Бунга Соҳибқирони алоҳида эътибор берган. Чунки байроқнинг пасайтирилиши мағлубият ва ортга чекиниш ишораси бўлган. Шунингдек, «Темур тузуклари»да таъкидланишича, душман устидан шижоат ва мардлик кўрсатиб, ғалаба қозонган амирлар ва сипоҳийларга ўша давр давлат тимсолларидан ҳисобланган туғ ва ноғора инъом қилинган. Бу Соҳибқирон давлатида салтанат рамзлари нечоғлик баланд мақом тутгани ва улар қандай катта ижтимоий-сиёсий, маънавий-маърифий аҳамият касб этганидан ҳам далолат.\nИшонамизки, Ўзбекистон фарзандлари қаерда бўлмасин, қандай натижаларга эришмасин, Ватан байроғини ардоқлайди.


ГИЛОСГА БЎНАК ТЎЛАШГАН, ПИЁЗГА ҲАМ ХАРИДОР ТАЙЁР\nOldingi maqola АХИР СЕН ҚУЁНЛАР УЧУН ЕМИШ ТАЙЁРЛАМАЯПСАН-КУ!\nKeyingi maqola СУВЛИҚНИНГ CУВИ ЕР ОСТИДА\nБугун ишнинг кўзини билган, замонавий бозор иқтисодиёти талабларидан келиб чиқиб йўл тутган деҳқон борки, соҳада салмоқли ютуқларни қўлга киритмоқда. Томорқада етиштирилган маҳсулотни жаҳон бозорига олиб чиқаётган, ҳам юртига нафи тегаётган, ҳам оиласи фаровонлигини таъминлаб, тўкин-сочин ҳаёт кечираётган юртдошларимиз сони кўпайиб бораётгани ҳам шундан далолат.\nШаҳрисабз туманининг Чоршанбе қишлоғида истиқомат қилаётган Хайрулла Бобоев ер билан тиллашиб, барака ундираётган деҳқонлардан. У ўзига тегишли фермер хўжалигининг 2 гектар ҳудудида боғ ташкил қилган эди. Уч-тўрт йил илгари амалга оширилган ташаббус бугун ўз натижасини бермоқда.\n- Боғимизда 1600 туп гилос дарахти бор, - дейди у. – Уч хил навидан экканмиз. Бир қисми эртачи пишади. Уни сотиб бўлишимиз билан ўртапишар меваларимиз тайёр бўлади. Шунингдек, кечки гилосларимиз ҳам бор.\nХайрулла Бобоевнинг айтишича, ҳудуд иқлими гилос етиштириш учун жуда мос. Қолаверса, бу меванинг фойдалилиги боис, харидорлари кўп. Ҳеч қачон қўлда қолиб кетмайди. Бу йил ҳам экспортёр тадбиркорлар эрта баҳордан келиб, ҳали гули ҳам очилмаган гилослар учун ҳар бир килосига 20 минг сўмдан нарх белгилаб, аввалдан бўнак бериб кетишибди. Энди бир ҳисоблаб кўринг-а, ҳар бир дарахтдан ўртача 80- 100 килограммдан ҳосилни чамалаб турган фермер 1 минг 600 туп дарахтдан қанча ҳосил оладию, қанча даромад қилади!.. Мана ишбилармонлик.\nБундан ташқари, фермер фақат боғдорчилик билан чекланиб қолаётгани йўқ. Полиз ва сабзавот маҳсулотлари етиштиришда ҳам салмоқли натижаларга эришиб келмоқда.\n- Ўтган йили сентябрь ойида 2 гектар ерга пиёзнинг “сибир” навини тўқсонбости усулида эккан эдик, - дейди у. – Шундан буён парваришлаб, барча агротехник тадбирларни ўз вақтида амалга ошириб келаяпмиз. Ҳозир пиёзларимиз етти, саккиз баргли бўлиб қолди. Одатда ўн баргли бўлгач, бемалол йиғиб олиш мумкин. Бу пайтда у тўлиқ пишган бўлади. Ҳисоб-китобимиз бўйича июнь ойининг дастлабки 10 кунлигида ҳосил йиғиштирамиз. Бу вақт биз учун муддао. Чунки, ўша пайтда сурхондарёлик деҳқонлар етиштирган эртачи пиёз тугаб, бозорда бизнинг маҳсулотга эҳтиёж пайдо бўлган бўлади. Хуллас, деҳқончиликда нафақат маҳсулот етиштириш, балки бозорнинг талабларини ҳам ҳисобга олиб иш кўрсангиз, ютқазмайсиз.\nЎзи айтганидек, замонавий бозор шароити билан ҳисоблашиб иш юритаётган деҳқон бу йил маҳсулотига хориждан харидор топибди. Яъни, етиштирган пиёзларни сотиш бўйича афғонистонлик тадбиркорлар билан дастлабки келишувга эришибди. Тез орада келишувни расмийлаштириб, шартнома имзолаш ҳаракатида экан.\nСуратларни Собир НАРЗИЕВ олган.


Янги сайланган президент оиласини қўриқлаш 1 кунда 1 миллион долларга тушяпти\n16:57 06 Апрел 2020\n17:38 22.11.2016 (Янгиланган 18:07 22.11.2016) Ҳавола олиш\nЯнги сайланган АҚШ президенти ва унинг оиласини қўриқлаш Нью-Йорк шаҳри ҳокимлиги учун кунига бир миллион долларга тушмоқда, деб хабар қилмоқда РИА Новости\nТОШКЕНТ, 22 ноя — Sputnik. CNN телеканали хабарига кўра, Трамп ва унинг оиласини қўриқлаш учун Нью-Йорк шаҳри ҳукумати кунига бир миллион доллардан зиёд маблағ сарфламоқда.\nТелеканал таъкидига кўра, Трамп Оқ уйга кўчиб ўтган тақдирда ҳам бу сарф-ҳаражатлар миқдори камаймайди, нега деганда Трампнинг рафиқаси Меланья ва уларнинг 10 яшар ўғиллари Бэррон ўқув йили охирига қадар Нью-Йоркнинг Манхэттенида жойлашган Trump Tower биносидаги пентхаусда қолиш ниятида. Трампнинг ўзи уларни мунтазам равишда бориб кўришини таъкидламоқда.\nХабарга кўра, Трампнинг тўнғич фарзандлари ва набиралари ҳам айни вақтда АҚШ Маҳфий хизмати томонидан қўриқланмоқда. Кундалик ҳаражатларга булар ҳам киритилган, деб таъкидлаган Нью-Йорк полицияси вакили Жон Миллер.\nНью-Йорк мэри Билл Де Блазионинг сўзларига кўра, шаҳарга тез кунда президент оиласини қўриқлаш учун молиявий ёрдам керак бўлиши мумкин.\nМэрнинг сўзларига кўра, шаҳар ҳукумати тез орада федерал ҳукуматга мурожаат этиб, Нью-Йорк полициясига кетаётган ҳаражатларнинг бир қисмини ундириб беришни илтимос қилади.\nНью-Йорк ҳукумати вакилларининг таъкидларига кўра, АҚШнинг янги сайланган президенти мамлакатнинг энг йирик ва энг одам гавжум шаҳарларидан бирида истиқомат қилаётгани учун уларни қўриқлашга миллионлаб доллар сарфланмоқда.\nАҚШда урғочи йўлбарс “тожли душманга” учради\nАҚШда урғочи йўлбарс коронавирус юқтириб олди. Йўлбарсда қуруқ йўтал пайдо бўлди. Кейинчалик бу аломатлар бошқа йўлбарсда пайдо бўлди.\n16:56 АҚШда урғочи йўлбарс “тожли душманга” учради\n16:46 Болалар карантинда: кўкрак сутидан вакцина ва оналар учун лайфхак\n16:16 Фарғонада аёл ҳомиласи билан туғруқ жараёнида вафот этди


Электр энергетикаси иқтисодиётнинг “мотори” ҳаётни бу соҳасиз тасаввур қилиб бўлмайди — “Qoraqalpog'iston tongi” gazetasi\nЭлектр энергетикаси иқтисодиётнинг “мотори” ҳаётни бу соҳасиз тасаввур қилиб бўлмайди\nЎтган ҳафтада Президентимиз раислигида электр энергетика соҳасидаги ишлар аҳволини чуқур таҳлил қилиш, тармоқни янада ривожлантириш бўйича қўшимча чора-тадбирлар белгилашга бағишланган йиғилиш бўлиб ўтган эди. Йиғилишда иссиқлик электр станциялари қувватларининг 84 фоизи қарийб ярим аср аввал ишга туширилган бўлиб, улар ҳам 83 фоизга ишлаётгани, ривожланган давлатларда 1 киловатт электр энергияси ишлаб чиқариш учун 240-260 грамм ёқилғи сарфланса, мамлакатимиздаги айрим станцияларда 2 баробар кўп ёқилғи сарфланаётгани алоҳида таъкидланиб, бу борадаги мавжуд муаммоларни бартараф қилиш юзасида тегишли топшириқлар берилди.\nТаъкидланганидек, электр энергияси асосан табиий газни ёқиш эвазига ишлаб чиқарилади. Газ ресурслари чекланган бугунги шароитда 2030 йилга бориб уни янада кўпроқ сарфлаш – тикланмайдиган табиий ресурсларнинг жуда катта миқдорини увол қилиш деганидир.\nАлбатта, юртимизда давлатимиз раҳбарининг бевосита ташаббуслари ва саъй-ҳаракатлари билан табиий ресурслардан оқилона фойдаланиш, бу борада янги технологияларни жорий қилиш бўйича кенг кўламли ишлар олиб борилмоқда. Хусусан, жирий йилда минтақамизда илк бор Ўзбекистон ҳудудида атом электр станциясини (АЭС) қуриш бўйича тегишли ҳамкорлар билан музокоралар олиб борилди. Бўлиб ўтган йиғилишда Давлатимиз раҳбари бу ҳақда ҳам тўхталиб ўтди.\n— Атом электр станциясининг ишга туширилиши ёқилғи сарфини қисқартириш бўйича мутлақо янги ечимлардан бири бўлади, бироқ бунинг учун ҳали 8-10 йил керак. Шунинг учун мавжуд муаммоларни тезроқ бартараф этиш ва тармоқни тубдан ривожлантириш, энг муҳими, қисқа вақтда тизимда сезиларли ижобий ўзгаришларга эришиш лозим, — деди Президентимиз.\nҲа, бугунги кунда электр энергиясига бўлган талаб борган сайин ортиб бомоқда ва ушбу ресурссиз ҳеч бир ишни юритиш имкони йўқ даражага келмоқда. Балки, ўтган асрда электр энергиясиз ҳам ишлаш имкони бўлгандир. Аммо, ҳозир бир соат электр энергияси ўчиб қолса, барча корхона-ташкилотлардаги ишлар бутунлай тўхтаб қолади. Шунинг учун ҳам тизимда сезиларли ижобий ўзгаришларга эришиш бугунги куннинг долзарб масаласига айланмоқда.\nМана куз фаслининг ҳам ярми ўтди. Кўп ўтмай совуқ кунлар бошланади ва аҳолининг электр энергияга бўлган талаби янада ошади.\n— Қиш мавсумига пухта ҳозирлик кўрилиб, аҳолининг электр энергиясига бўлган талабини узлуксиз қондириш бўйича кенг кўламли ишлар амалга оширилмоқда, — дейди “Қорақалпоқ ҳудудий электр тармоқлари корхонаси” АЖ техник директори — Шавкат Холимбетов. — Президентимизнинг 2018 йил 12 июлдаги “Республика иқтисодиёти тармоқлари ва ижтимоий соҳаларини 2018-2019 йиллар куз-қиш даврида барқарор ишлашга комплекс тайёрлашни таъминлаш чора-тадбирлари тўғрисида”ги қарори бу борада муҳим дастуриламал бўлаётир.\nҲозирги кунда республикамиз бўйича жами 324 минг 742 та шахсий хонадонларга ва 13 минг 606 та юридик хўжаликларига 93 дона подстанция, 4 минг 824 дона трансформатор пунктлари орқали 20 минг 141,2 км ҳаво линияларида электр энергияси етказиб берилмоқда.\nПрезидентимизнинг юқорида келтирилган қарори асосида “Қорақалпоқ ҳудудий электр тармоқлари корхонаси” АЖ томонидан 2018 йилда жами 456 трансформатор пунктларида ва 1732,5 км ҳаво линияларида йирик таъмирлаш ишларини бажариш назарда тутилган. Шунингдек, 1108 трансформатор пунктлари ҳамда 4911,9 км ҳаво линияларида кичик таъмирлаш ишларини олиб бориш режалаштирилган эди. Ҳозирги кунда жами 456 трансформатор пунктлари, 1631,7 км ҳаво линияларида йирик таъмирлаш ва 2022 трансформатор пунктлари, 7018 км ҳаво линияларида кичик таъмирлаш ишлари бажарилди.\nШунингдек, «Обод қишлоқ» дастури асосида 2018 йилда 71 трансформатор пунктлари, 176,6 км ҳаво линияларида реконструкция ва янги қурилиш ишлари ниҳоясига етказилди.\nПрезидентимизнинг 3175-сонли қарори асосида «Нукус фарм» саноат зонасини узлуксиз электр энергияси билан таъминлаш мақсадида 1 трансформатор пункти, 6,0 км ҳаво линияларида янгидан қурилиш ва реконструкция ишлари бажарилди.\n3 октябрь куни Президентимиз раислигида ўтказилган йиғилишда 30 йилдан кўпроқ вақтдан буён фойдаланиб келинаётган тармоқлар улуши 62 фоизни ташкил этиши, тақсимловчи тармоқларда линияларнинг 57 фоизи ва 39,6 мингта трансформатор пункти янгиланиши зарурлигига алоҳида эътибор қаратилди.\nҲақиқатан ҳам тизимда 30-40 йилдан буён фойдаланиб келинаётган, айни даврда модернизация қилиш зарур бўлган тармоқ ва ускунарлар бор. Ҳозирги кунда 6-10 кВ кучланишдаги 5224 км, 0,4 кВ кучланишдаги 5793 км электр узатиш тармоқлари ва 2619 дона трансформатор пунктлари 40 йилдан ортиқ вақтдан буён фойдаланиб келинган. Ўзбекистон Республикаси Президентининг 2016 йил 23 ноябрдаги «2017 — 2021 йилларда паст кучланишли электр тармоқларини янада модернизация қилиш ва янгилаш дастури тўғрисида»ги қарорига мувофиқ, ушбу эскирган электр тармоқлари ва ускуналари босқичма-босқич янгилаш бўйича ишлар олиб борилмоқда. Шунга кўра 2018 йилга режалаштирилган 27 трансформатор пунктларида қурилиш ва реконструкция ишлари бажарилиб, режадаги 50 км ҳаво линияларининг 46,53 километрида ишлар якунланди.\nПрезидентимиз юқорида келтирилган йиғилишида берган топшириқлар асосида биз ҳам ҳудудимиздаги эскирган ускуналарни янгиларига алмаштириш ишларини тезлаштириш бўйича зарур чораларни кўрмоқдамиз. Шунга кўра Нукус шаҳрида жойлашган 110/6 кВ «Нукус» ва 110/6 кВ «ЖБИ» подстанцияларида эскирген 110 кВ мойли ўчиргичларни элегаз ўчиргичларга алмаштириш ишларини йил охиригача якунлаш кутилмоқда.\nШу ўринда бир нарсани таъкидлаш жоизки, электр энергиясига бўлган талаб йилдан-йилга сезиларли даражада ортиб бормоқда. Бунинг бир неча сабаблари бор, албатта. Аввало, аҳоли, яъни хонадонлар сони ортиб бормоқда. Масалан, Нукус шаҳрининг ўзига сўнгги ўн йил ичида 20 мингдан зиёд хонадон қўшилган. Қолаверса, сўнгги йилларда қанчадан-қанча ижтимоий, тадбиркорлик, ишлаб чиқариш объектлари ва хизмат кўрсатиш шохобчалари, савдо нуқталари бунёд этилди. Буларнинг барчаси фаолият юритиши учун қўшимча электр энергияси зарур албатта. Шу билан бирга кундалик ҳаётимизда электр энергияси билан ишловчи маиший техникалар сони ва турлари ҳам кун сайин кўпаймоқда.\nМаълумотларга кўра мамлакатимизда жами 14 минг мегаватт электр энергияси ишлаб чиқариш қувватлари мавжуд. Юртимиз иқтисодиёти ривожланиши натижасида электр энергиясига бўлган талаб 2030 йилга бориб 20 минг мегаваттга етиши кутилмоқда. Бу рақамлардан кўриниб турибдики, ҳар биримиз кундалик турмушимизда электр энергиясидан “пулини тўлаб қўйибмиз” қабилида эмас, қайта тикланмайдиган ресурс сифатида тежаб-тергаб фойдаланишимиз зарур.\nҲа, келгуси йилларда ҳам юртимизни электр энергияси билан узликсиз таъминлашда соҳа ходимларининг фидойилиги билан бирга ҳамюртларимизнинг жонбозлиги ҳам талаб қилинади. Агарда оддийгина қўл телефонини қувватлантиришдан тортиб, маиший техника воситалари, иситиш тизимларидан фойдаланганимизда электр токини исроф қилмаслик нечоғлик муҳим эканлигини барчамиз англасак, электр энергияси ишлаб чиқариш қувватлари билан унга бўлган талаб ўртасидаги тафовутни камайтиришга эришишимиз мумкин.\nЗеро, Президентимиз таъкидлаганидек, “Электр энергетикаси иқтисодиётнинг “мотори” бўлиб, ижтимоий-иқтисодий тараққиётни, умуман ҳаётни бу соҳасиз тасаввур қилиб бўлмайди”.


Apple’нинг «ақлли» кўзойнаги қандай кўринишда бўлади? - Zamin.uz\n17:15 / 27.06.2020\nИнтернетда Apple’нинг янги рақамли кўзойнаги учун олинган патентнинг сурати тарқалди. Ҳужжат «бошга тақишга мўлжалланган модул тизими» номини олган, деб хабар беради Appleinsider.\nКўзойнакка ўрнатилган ечилувчи қурилма ёрдамида унинг автономлигини ошириш мумкин, бунинг учун унга қўшимча аккумулятор ўрнатиш керак. Шунингдек, модулда қўшимча датчик, сенсорлар ва бошқарув элементлари ҳам бор.\nМиш-мишларга кўра, Apple сўнгги бир неча йилдан бери Apple Glass — қўшимча реалликка эга «ақлли» кўзойнак устида иш олиб бормоқда. Кўзойнакларни ишлашининг бир неча тахминий вариантлари мавжуд — бу линзага ўрнатилган кичик дисплей ёки тасвирни кўз қорачиғига проексия қилувчи мини-проектор бўлиши мумкин.\nШунингдек, патентда атрофдаги барча нарсани сканерловчи махсус камера ва лидарларнинг ишлаш жараёни ҳам кўрсатиб ўтилган. Масалан, у орқали телевизорни ёқиш мумкин, бунинг учун бармоқ билан уни кўрсатиш кифоя — кўзойнак қўл ҳаракатини кўради ва керакли амални бажаради.


Яна бир МИБ ходими калтакланди - xabar.uz\n08.06.2019 00:02 0 2948\nФарғонада Мажбурий ижро бюроси ходими калтакланди. Воқелик шаҳарнинг Қўқон кўчасида содир бўлгани айтилмоқда.\nБюронинг Фарғона шаҳар бўлими давлат инспектори Ш. Қодиров шу кўчада истиқомат қилувчи фуқаро А. Ф.нинг хонадонига келиб, фойдаланилган электр энергияси учун 75 минг сўмлик қарздорлик ҳосил бўлгани, қонунда кўрсатилган 5 кун муддат берилганлигига қарамай қарз бартараф этилмаганини аниқлайди. Шу боис нисбатан ваколати доирасида кейинги ҳаракатларни амалга оширишга мажбур эканини истеъмолчига тушунтиришга ҳаракат қилади. Бироқ фуқаро А. Ф. унга дағдаға қилиб, ҳақорат ва пўписа қила бошлайди. Давлат инспектори ўзини ҳимоя қилиш мақсадида уяли алоқа воситаси орқали тасвирга олишга тушганда А.Ф.нинг укаси чиқиб, акасига «ёрдам»га шошилади. Улар уяли алоқа телефонини олиб қўйиш мақсадида инспекторни бўғиб, бир неча маротаба тепишади. Натижада давлат инспекторига тан жароҳати етади.\nБош прокуратура ҳузуридаги Мажбурий ижро бюроси матбуот хизмати мазкур воқеликни тасдиқлади. Ва «Xabar.uz»га маълум қилдики, айни пайтда Фарғона шаҳар прокуратураси томонидан фуқаро А.Ф.га нисбатан жиноят иши қўзғатилиб (ЖК, 219-модда 1-қисми), дастлабки тергов ҳаракатлари олиб борилмоқда.


Наманганда янги шифокорлар иш бошлади\n02 Июль 2019 08:52 423\nАйни пайтда Наманган вилояти тиббиёт муассасаларида шифокорлар етишмайди. Аниқроғи, жорий йилнинг 1 июнь ҳолатига 709 та врач ўрини бўш турганди. Куни кеча мамлакатимиз тиббиёт олийгоҳларини тамомлаётган врачларнинг дастлабки гуруҳи етиб келди. Вилоят соғлиқни сақлаш бошқармасида Тошкент давлат педиатрия тиббиёт институтини муваффақиятли тугаллаган йигит ва қизларни тантанали кутиб олинди, эндиликда улар Наманганда иш бошлайдилар.\nМаълумот ўрнида қайд этиш жоизки, яқин кунларда Тошкент тиббиёт академияси ва Андижон давлат тиббиёт институти кўп сонли битирувчилари ҳам вилоят тиббиёт масканларига ишга юборилади. Яъни, 145 нафар умумий амалиёт шифокори, 12 нафар магистр, клиник ординатурани тугатган 43 нафар мутахассис, 9 нафар стоматолог ва 40 нафар олий маълумотли ҳамширалар саломатлик посбонлари сафига қўшиладилар. Шу тариқа тизимдаги вакант ўринлар икки-уч йилда врачлар билан тўлиқ қопланади.\n2017-02-24 17:11:23 5529\nМирзиёев қишлоқ шифокорлари билан суҳбатлашди\n2017-01-21 13:04:44 1957\n2017-02-25 17:54:39 3838\n2017-02-22 13:58:44 2001\nЖамият 15.10.2019 52\nСиёсат 14.10.2019 401\nЖамият 12.10.2019 510\nСпорт 12.10.2019 176\nЖамият 10.10.2019 230\nЖамият 09.10.2019 307\nЖамият 08.10.2019 308\nЖамият 08.10.2019 527\nЖамият 07.10.2019 868\nМингбулоқ туман ҳокимлиги, интернетда тарқалаётган видеоиддаоларга муносабат билдирди\nЖамият 07.10.2019 709\nНаманган вилояти маданий мероси 06.08.2019 1433\nНаманган вилояти маданий мероси 06.06.2019 6816\nНаманган вилояти маданий мероси 01.06.2019 25761\nНаманган вилояти маданий мероси 01.11.2018 25829\nНаманган вилояти маданий мероси 23.10.2018 64731\nНаманган вилояти маданий мероси 19.10.2018 35185\nНаманган вилояти маданий мероси 17.10.2018 48444


Трамп Клинтоннинг шахсий почта орқали ёзишма олиб борилишини “криминал муаммо” деб атади\n10:05 / 16.08.2015\nҲиллари Клинтоннинг АҚШ давлат котиби лавозимида ишлаганида хизмат ёзишмаларини шахсий почта орқали амалга ошириши “криминал муаммо”дир. Бу ҳақда Республикачилар партиясидан АҚШ президентлигига номзодини кўрсатишга ҳаракат қилаётган миллиардер Дональд Трамп баёнот берди.\n2009-2013 йилларда ушбу лавозимни эгаллаб турган Клинтон хоним хизмат юзасидан ёзилган мактубларни, маъмуриятдан талаб қилинганидай, ҳукумат почтасидан эмас, шахсий электр манзилидан юборгани жиддий баҳс-мунозараларни келтириб чиқармоқда. Мактублар Клинтонга тегишли шахсий серверда сақланган. Шу йиллар орасида у махфий маълумотлар келтирилган камида 4та мактуб олган.\n“У аҳмоқона йўл тутган, – деди Трамп Айова штатидаги сайловолди компанияси чоғида CNN мухбири билан мулоқотда. – Бу криминал муаммодир”.\nБундан ташқари, Трамп Клинтонни “мамлакат тарихидаги энг ёмон давлат котиби” деб атади.